Mulţumesc 
mamei mele că mi-a lăsat deplina libertate 
de a alege, în cele mai importante momente ale vieții 

Motto: 


"Sa nu depinzi de alții! Fii independent în fiinţa ta! 
Ascultă-ţi vocea interioară! 


O vei putea auzi în momentul în care îți linişteşti mintea 
- ŞI nu e greu. 

Şi când spun că nu e greu, e un fapt absolut sigur: 

nu e greu! 

Dacă am putut eu, poţi si tu! Între noi nu e diferență. 
Toate ființele umane au potenţialul de a se 

cunoaşte pe sine însele. 

În momentul când te cunoşti pe tine însuţi, 

nimeni nu-ți va mai lua individualitatea." 


OSHO 


"Cartea despre bărbați" 


Explicații 


Motivul pentru care, în această carte, adresez mulțumiri 
mamei mele nu vine din faptul că m-ar fi ajutat la scrierea ei, 
ci, aşa cum am spus, atitudinea ei față de dorințele mele 
precum şi întreaga educaţie care am primit-o, a constituit un 
mare avantaj pentru mine atunci când m-am hotărât să-mi 
ascult vocea interioară. 

În ziua de azi este greu să primeşti, în anii copilăriei, o 
educaţie care “să te apropie” de vocea interioară. Dar este 
important, în acest context, ca educaţia primită să nu constituie 
o piedică sau, mai bine zis: educația să nu te îndepărteze de 
vocea interioară şi, implicit de adevăratul tău eu. 

Nu degeaba, în tradiția poporului român, găsim acea 
expresie de “şapte ani de acasă”. Numai că, în prezent, această 
expresie a rămas doar cu sensul de “maniere elegante”. Dar 
dacă analizăm atent aceşti şapte ani observăm că ei constituie 
“temelia vieţii psihice”. 

Ouspensky a surprins, în scrierile lui, importanța 
acestor ani: 

“...Dar pe măsură ce creşte personalitatea, esenţa se 
manifestă din ce în ce mai rar, din ce în ce mai slab. Uneori 
esența chiar încetează sa se mai manifeste la o vârsta foarte 
mică şi ființa încetează să mai crească spiritual. Se întâmplă 
deseori ca manifestarea esenței unui om adult, chiar a unui 
intelectual sau, în sensul curent al cuvântului, a unui om 
cultivat, să se fi oprit la vârsta de 6 sau 7 ani. Aceasta 
înseamnă că nimic din ceea ce vedem în acest om nu este el în 
realitate. Ceea ce este el, ceea ce îi este propriu, adică esenţa 
sa, nu se manifesta în mod obişnuit decât în instinctele sale şi 
în emoțiile sale cele mai simple. În anumite cazuri, totuşi, 
esenţa se poate manifesta în paralel cu personalitatea...” 


! P, D. Ouspensky, “Fragmente dintr-o învăţătură necunoscută”, Editura 
RAM, 1997, pag. 144 


Autorul foloseşte doi termeni (personalitate şi esență), 
mai puţin obişnuiţi, dar mai apropiați de psihologia modernă, 
pentru a denumi cele două mari laturi ale unei ființe umane. 
Personalitatea este ceea ce mulți numim ego, sau eu-l inferior. 
Esenţa reprezintă un alt termen dat SupraEu-lui. 

Vocea interioară este “mijlocul de comunicație” dintre 
esenţă si personalitate. 

Prin “creşterea personalităţii” înțelegem o “cimentare” 
din ce în ce mai mare în concepțiile şi atitudinile de viaţă. 
Mulţi oameni, încă de la vârste fragede, îşi ghidează întreaga 
existență după anumite reguli foarte stricte, pe care nu concep 
să le încalce. 

Esenţa este “adevăratul eu”. Pe tot parcursul vieții, 
esenţa va comunica personalității să adopte acele atitudini de 
viaţă care să o apropie de esenţă. În acest proces, de aliniere a 
personalităţii cu esența, constă o primă etapă a evoluției 
spirituale. 

Dacă suntem atenți la etimologia unor cuvinte sau 
expresii putem trage unele concluzii foarte interesante. Acest 
subiect nu face obiectul cărții de față, dar o să încercăm câteva 
exemple: 

1. “vine de la sine” — “sine” este o altă denumire dată 
SupraEu-lui. Sunt anumite lucruri care nu sunt “dobândite” 
printr-un efort rațional al ego-ului, ci ele “vin” în viața noastră 
ca efect al unei cauze aflată în alte nivele, mai subtile, ale 
ființei noastre. 

2. “dezamăgire” — compus din două părți: dez şi 
amăgire. Ceea ce implică mai întâi o amăgire, urmată de un 
proces de “abandon” al amăgirii — dez-amăgire. 

3. “îmi aduc aminte” — a — minte. Îţi aduci din nou în 
minte. Ar fi cumva două tipuri de memorie. De fapt, chiar şi 
medicina actuală defineşte două tipuri de memorie: una de 
scurtă durată şi altă de lungă durată. 


4. “ego” — e — go. Chiar dacă în DEX-ul (Dicţionar 
EXplicativ) limbii române, se spune că acest cuvânt este de 
origine latină, totuşi silaba “go” ne duce cu gândul la 
englezescul “a pleca”. Ego ar fi, din acest punct de vedere, o 
abandonare a eu-lui, a “adevăratului eu”. Deci, ego ar fi un fals 
eu, “născut” prin îndepărtarea de adevăratul eu. 

Deoarece mi se pare foarte sugestivă această “imagine” 
de contra-balansare a celor două laturi ale fiinţei umane: “ego” 
şi “adevăratul eu” - în sensul că dezvoltăm una din ele în 
detrimentul celeilalte — vom folosi, pe parcursul acestei cărți, 
cei doi termeni. 

Cartea conține şi citate din anumite scrieri care descriu 
unele filosofii de viaţă (“căi spirituale” nu mi se pare un termen 
adecvat), dar nu are nici un material ca bibliografie. Procesul 
prin care “s-a născut” cartea de față, nu este prin consultarea 
unui material bibliografic, în urma căruia s-au făcut anumite 
compilații. Cartea nu este o sinteză a ceea ce “a plăcut” 
autorului din diferitele scrieri (cărți sau reviste) citite. Pentru a 
descrie mai exact ceea ce s-a întâmplat, o să spun, pe scurt, 
cum am ajuns la vocea interioară şi spre ce m-a ghidat ea. 

În primăvara anului 1990, odată cu “explozia 
informaţională” şi cu libertatea care ne entuziasma, am început 
un curs de Yoga din motive de sănătate. Am fost destul de 
repede dezamăgit de aceste cursuri, iar în primăvara anului 
1991 am început să am drept “ghid”, următoarea expresie: 
“Ascultă cu atenție vocea interioară, şi urmează această 
voce”. 

Primul lucru care l-am făcut a fost să nu mai citesc 
nimic şi să ascult doar de “indicațiile” vocii interioare. Această 
perioadă aş pute-o foarte bine defini prin expresia “deschide 
cartea să vezi ce au gândit alții, închide cartea să gândeşti tu 
însuți”. 


? Sai Baba — yoghin indian 
? Octavian Goga 


A urmat o perioadă în care “în mine” se dădea o mică 
bătălie. Pe de o parte erau anumite idei pe care le asimilasem în 
anul în care citisem cărți despre diverse căi spirituale (deja, idei 
aparținând ego-ului) şi “impulsuri” (sau imbolduri) interioare 
(venite din Adevăratul eu) pentru a avea o viață socială 
normală. Au “câştigat” imboldurile interioare, convins fiind că 
ele vin din “straturile cele mai intime” ale fiinţei mele. 

Nu vreau prin aceasta, să critic diversele căi sau şcoli 
spirituale care sunt adepte a ideii de a te retrage din societate şi 
de a găsi un loc liniştit şi lipsit de tentațiile inerente ale vieții 
cotidiene. Aşa cum spunea şi Gurdjieff, acest mod de a trăi în 
lume confruntându-te zilnic cu problemele vieţii, este definit în 
orient ca fiind calea obiectivă de evoluţie. Iar fiecare alege 
calea care 1 se potriveşte cel mai bine lui însuşi. 

În primul caz, când te retragi din societate, aderând la 
ideea de a fi membru al unei şcoli sau ramuri spirituale, trebuie 
să urmezi învățătura acelei şcoli. În cele mai multe cazuri, 
aceste învățături (însoţite de tehnici şi metode de evoluţie) sunt 
foarte restrictive. De multe ori sunt prea rigide. Ele nu ţin cont 
de natura umană, de faptul că, fiecare dintre noi, este o entitate 
bine definită, care are particularitățile ei. Sau, cu alte cuvinte, 
fiecare ființă are dezechilibrele ei particulare. De aceea anumite 
percepte sau ideologii, ale unei şcoli, sunt mai uşor înţelese şi 
asimilate de unii practicanți şi mai greu de alţii. Fiecare om are 
ritmul lui de evoluție. 

În al doilea caz, în care rămâi adeptul ideii de a “evolua 
în vâltoarea vieţii”, viaţa însăşi, “îți va scoate în cale” acele 
evenimente menite să te facă să tragi singur învățămintele 
necesare ție spre a te duce, în final, la o stare de echilibru 
interior. 

Vocea interioară m-a ghidat spre “a trăi în lume”, a-mi 
găsi o meserie (voi descrie în alt capitol diferenţa dintre 
meserie şi loc de munca) care se potriveşte cel mai bine cu 


structura mea psihică şi, apoi, un colectiv în care să găsesc un 
echilibru. 

A fost o perioadă, trei - patru ani (1992 - 1996), în care 
urmam imboldurile vocii interioare, dar cu oarecare rețineri. 
Nu excludeam posibilitatea unei “forțe a răului” care pusese 
stăpânire pe subconştientul meu. Dar, după această perioadă, 
văzând că aceste impulsuri mă duc spre alegeri favorabile 
(chiar dacă ele contraziceau recomandările societăţii), am 
început să am încredere din ce în ce mai mare în acest mod de a 
lua decizii în viaţă. 

De aproximativ trei ani am început iar să citesc, într-un 
ritm susținut, cărți pe teme de spiritualitate. Dar, de această 
dată, nu mai adoptam în sistemul meu de valori, diverse idei 
care mi se păreau mie bune. Aveam “o concepție de viaţă” 
foarte bine închegată şi comparam ceea ce citeam cu ceea ce 
“m-a învățat” vocea interioară în decurs de aproximativ zece 
ani. 

Din cele citite am ajuns la concluzia că vocea interioară 
m-a “adus cel mai aproape” de filozofia sufită. Nu pot spune că 
m-a adus “la o identitate” cu sufismul, diferențele decurg din 
mediile culturale ale celor două spații geografice (România şi 
fosta Persie). Sunt patru puncte, după părerea mea esențiale, 
care m-au făcut să “văd” această asemănare. 

În primul rând este această tendință de a trăi în 
vâltoarea vieţii, în “mijlocul lumii”. Multe “căi spirituale” (mai 
mult sau mai puţin bazate pe sisteme religioase) recomandă, 
pentru o viaţă interioară, retragerea în liniştea unei mănăstiri 
sau a unui loc special amenajat. Am putea aminti aici tendinţa 
care au urmat-o Osho sau Gurdjieff, de a crea în Occident 
astfel de “medii închise” şi destinate unui studiu interior 
(practic un proces de auto-cunoaştere), chiar dacă şi ei au avut 
un contact cu filozofia sufită. 


Vocea interioară te îndrumă să-ți găseşti “propriul tău 
loc” în viaţa de zi cu zi, cel mai ades chiar în spaţiul geografic 
în care te-ai născut. 

În al doilea rând, vocea interioară te îndrumă spre 
cunoştinţe ştiinţifice, de ultimă oră. Nu te lasă să adopţi nişte 
idei dogmatice şi nici un limbaj învechit. 

În al treilea rând, te îndeamnă spre aţi satisface 
dorinţele, nu spre a le reprima. 

Dacă studiem psihologia umană, putem uşor observa, 
că psihismul omului este determinat, în cea mai mare parte, de 
dorințele fiecărui individ în parte. Acest lucru a fost observat 
din cele mai vechi timpuri, şi aproape toate “căile spirituale” 
recomandă diferite tehnici şi metode de a minimiza, sau chiar a 
elimina complet, dorinţele din viața fiinţei umane. 

Vocea interioară “te ajută” să determini, într-o primă 
etapă, acele dorinţe care sunt proprii fiinţei tale, sau altfel spus, 
dorințele care, prin îndeplinirea lor, duc la satisfacerea unor 
nevoi personale. 

Dacă analizăm atent toate dorinţele noastre vom vedea, 
că marea lor majoritate, nu provin dintr-o necesitate reală a 
fiinţei noastre, ci sunt nişte “dorinţe la modă”. Cu alte cuvinte 
este “o modă” - care depinde de spaţiul geografic şi temporal - 
să ai în posesie anumite lucruri. 

În al patrulea rând, tendința de a trăi viața în mod 
deschis. În comparaţia cu alte “căi”, nu te îndeamnă spre o 
viață posacă, morocănoasă, trăind cu frica de a nu greşi sau de 
a nu comite păcate, ci dimpotrivă. 

Vocea interioară te îndrumă spre acele activităţi pe care 
le poți face cu “zâmbetul pe buze”. Din păcate, este o falsă 
judecată a muncii (rămasă probabil, în conştiinţa românilor, din 
perioada în care exista o frică de anumite organe de control ale 
statului), că nu se pot face lucruri serioase râzând, cu bună 
dispoziție. 


Ce se vrea a fi această carte 


Pe scurt, această carte se vrea a fi o dovadă a faptului 
“că se poate”. O dovadă a faptului că se poate ajunge la vocea 
interioară chiar şi în “vâltoarea vieții”, fără a fi necesar să te 
retragi în liniştea unei mănăstiri, ashram sau peşteri. 

De fapt, această acțiune de “a ajunge” este puțin cam 
forțată. A ajunge undeva înseamnă “a dobândi” ceva ce nu ai. 
Vocea interioară a fost, este şi va fi a ta. Este a ta, “o auzi”, dar 
din păcate nu-i dai ascultare. 

Corect ar fi să spun: a da ascultare şi a urma 
îndemnurile vocii interioare, dar este o formulare prea lungă. 
Pentru uşurinţa exprimării voi folosi, în continuare, acest 
termen generic de “a ajunge” la vocea interioară. Dar, subliniez 
încă o dată, nu se ajunge la vocea interioară; o ai, este în tine, 
în mintea ta, în gândurile tale. Este important, nu doar să “o 
auzi” şi să o înţelegi, ci să îi urmezi sfaturile şi să iei în viaţă 
acele hotărâri şi decizii care ţi le sugerează 

Această carte este scrisă de o persoana care a ajuns la 
vocea interioara şi “vrea” să împărtăşească experienţa lui şi 
altora, pentru a le arăta că se poate trăi şi altfel. Am început 
scrierea ei, nu dintr-o dorință a ego-ului personal ci, anumite 
conjuncturi, m-au adus în fața acestui fapt. 

Adoptând acest mod de viaţă (ghidat de vocea 
interioara) vei fi scutit de multe necazuri. Vei găsi în vocea 
interioara un sfătuitor de nădejde, care te va ajuta atunci când 
ai nevoie. 

Scriind această carte "nu-mi caut adepți”, nu caut 
"discipoli" care să urmeze "calea vocii interioare”. Voi încerca, 
în aceste pagini, să vă arăt că este un mare avantaj să te ghidezi 
după vocea interioară. Voi încerca să vă arăt că este "rentabil" 
să abandonaţi sistemul de valori (mai bine zis o parte din el) pe 
care l-aţi dobândit de la naştere până în prezent şi să începeți să 
puneţi bazele unui nou sistem de valori. Dar de data aceasta un 

sistem de valori bazat pe adevăratul dvs. EU, nu pe eu-rile 
create de dvs., ca urmare a influențelor persoanelor cu care aţi 
"venit în contact" de când vă ştiţi. Un sistem de valori bazat pe 
necesitățile dvs. reale nu pe ceea ce crede societatea că este util 
şi necesar pentru dvs. 

Această carte nu se vrea a fi un "ghid" pentru a ajunge 
la vocea interioară, Mulţi dintre dvs. pot ajunge la vocea 
interioară doar printr-o simplă ascultare, crezând în ea şi 
urmându-i îndemnul în construirea unui nou mod de viaţă. 

Ce se mai vrea a fi această carte? O scurtă prezentare a 
unor idei, probleme de viaţă la care am început să mă gândesc 
de când sunt "prieten" cu vocea interioară. Sau mai bine zis o 
prezentare a întrebărilor pe care mi le pun (dar pe care ar 
trebuie să şi le pună orice om care vrea sa trăiască "conştient") 
din momentul în care am început să încerc să înțeleg VIAȚA. 
Cartea nu se vrea a fi un răspuns la aceste întrebări. Din păcate 
aproape toate întrebările pe care mi le-am pus au rămas fără un 
răspuns categoric. În schimb am "elaborat" o mare gamă de 
ipoteze, care ne-putând fi dovedite nici de ramuri ale ştiinţei 
actuale, nici de experiența personală, vor rămâne ipoteze. Voi 
încerca să prezint şi posibilele răspunsuri la întrebările pe care 
mi le-am pus. 

Cartea va fi “presărată” de anumite exemple din viața 
mea. Nici pe departe cartea nu se vrea a fi o prezentare a vieții 
mele dar, din păcate, nu am cunoscut şi nu cunosc alte “vieţi 
contemporane” care să se conducă după vocea interioară, 
pentru a împărtăşi, în această carte, din experiențele lor. De 
aceea m-am văzut pus în ingrata situaţie de a vorbi despre mine 
mai mult decât se cuvine. 

Cu aproximativ patru ani în urmă, când am citit, în 
cartea lui OSHO, fragmentul care face obiectul motto-ului 
acestei cărţii, vocea interioară mi-a sugerat ideea să realizez 
un site pe Internet în care să prezint câte ceva din experienţele 
mele pe această temă. 

Unele persoane, care au găsit acest site pe Internet (în 
jur de 10-15), m-au contactat direct, pe adresa de e-mail, şi am 
schimbat diferite păreri despre acest subiect. Nu au fost 
persoane care să adere, într-un mod aproape exclusivist, la 
acest mod de a trăi, la acest mod de a lua decizii în viaţă. Dar, 
numărul de persoane care au acces pe Internet, şi dintre 
acestea, numărul celor care ar fi putut găsi site-ul, este mic în 
comparaţie cu oamenii care pot “întâlni” această carte. Chiar 
dacă nu este un scop în sine, al cărții de față, aş vrea să 
încurajez pe această cale pe cei care au ajuns la vocea 
interioară să găsească o modalitate de a împărtăşi şi altora 
experienţa lor. 

Prin această încurajare, nu vreau să creez o comunitate 
aparte de persoane care au ajuns la vocea interioară. Nu este în 
intenția mea de a înființa o nouă şcoală de evoluție. 

Aşa cum veţi vedea în capitolul “Vocea interioară în 
lumina ştiinţelor actuale”, cercetările unor oameni de ştiinţă (în 
special biologi) au ajuns, în mod experimental, la nişte 
concluzii asupra modului de organizare a vieții, care ne duce 
pregnant cu gândul la ideea unui Supra-eu care coordonează, şi 
încearcă să echilibreze, viața noastră cotidiană. 

Însă, complexul de fapte experimentale, au fost 
analizate pe baze raționale, de persoane care sunt strict 
specializate într-un anumit domeniu. Motiv pentru care 
concluziile la care s-au ajuns nu se îndepărtează prea mult de 
concepția materialistă asupra vieții. Este foarte greu, ca pornind 
din acest punct, să se ajungă la o concepţie unitară asupra 
evenimentelor şi incidentelor care intervin în viaţa noastră. 
Sau, mai bine zis, asupra legităților cauză-efect care ne 
guvernează existenţa. 

Este mult mai uşor, pentru cei care au ajuns la vocea 
interioară, să aibă o vedere mai detaliată şi unitară, asupra 
vieții. 

În susţinerea ideilor de mai sus am putea face o 
comparaţie cu vederea care o are asupra unui oraş o ființă 
terestră şi o pasăre. Fiinţa terestră poate cuprinde în câmpul 
vizual, la un moment dat, doar o porţiune dintr-o stradă, sau o 
intersecție. Pentru a vedea alte locuri ale acelui oraş trebuie să 
se deplaseze în alte poziții geografice. 

Pasărea, din înaltul cerului, va avea o vedere de 
ansamblu asupra oraşului. Dintr-o privire va cuprinde întreg 
arealul pe care este clădită aşezarea. 

Nici una din cele două modalități de a privi realitatea nu 
este totalitară. Ele sunt complementare, se completează una pe 
cealaltă. Una poate deosebi detalii care uneori pot fi esențiale şi 
chiar determinante asupra desfăşurării ulterioare a 
evenimentelor, dar nu poate vedea “măreția ansamblului”. 
Cealaltă, are acest ultim avantaj, dar poate pierde din vedere 
anumitele detalii. 

În această ordine de idei, cartea de față îşi propune să 
arate că acest mod de a trăi, ghidându-te după vocea interioară, 
nu te separă de restul lumii, ci dimpotrivă te integrează, la un 
alt nivel, în viața cotidiană. 

De ce să ascult vocea interioară? 


În primul rând vocea interioară este cea care ştie ce este 
cel mai bine, la un anumit moment de timp, pentru fiecare 
dintre noi, în parte. 

Avem, zi de zi, fel de fel de necesităţi. De la nevoia de 
alimentație până la aceea de a comunica cu alţii, de a vorbi cu 
alți oameni. 

Dar nu întotdeauna putem, cu ajutorul intelectului, să 
determinăm care sunt acele necesități mai presante, mai 
urgente, şi cărora să le acordăm o prioritate mai mare în viața 
noastră. 

Vocea interioară este cea care ne poate semnala 
necesitățile “prime” ale ființei noastre. 

Sunt anumite lucruri care trebuiesc dobândite mai întâi, 
celelalte putând fi satisfăcute doar dacă au deja nişte “temelii” 
inițiale. Este ca atunci când am vrea să construim o clădire cu 
mai multe etaje. Chiar dacă am dori să construim mai întâi 
etajul doi sau chiar acoperişul, trebuie să urmăm, în mod 
riguros, o anumită secvență de paşi, astfel încât construcția 
noastră să fie stabilă şi durabilă. 

La fel stau lucrurile şi cu fiinţa umană. Pentru a 
dobândi o stabilitate internă, un echilibru interior, trebuie să 
urmărim să satisfacem mai întâi nişte necesități “primordiale” 
care vor constitui baza de plecare pentru dobândirea celorlalte. 

Societatea actuală ne oferă, într-o anumită măsură, o 
secvențialitate a paşilor de urmat în viață. Dar, fiecare dintre 
noi reprezintă o individualitate aparte. Nu ne putem încadra toți 
în aceleaşi tipare, în aceleaşi reguli stricte. 

O să vă dau un exemplu din viața mea. Am făcut 
facultatea în laşi. După absolvire m-am întors în oraşul în care 
locuia familia mea. Aveam o oarecare stare de nelinişte şi, de 
fiecare dată când reveneam în laşi, aveam un sentiment ciudat. 
Mă simţeam acasă. L-am definit “ciudat” din cauză că nu 

aveam acelaşi sentiment atunci când eram în oraşul în care 
locuiam. 

Prima dată l-am interpretat ca fiind o urmare a 
amintirilor celor mai frumoşi ani ai adolescenţei. A doua oară 
am crezut că am devenit prea sentimental, dar mai apoi, mi-am 
dat seama că acest sentiment este un semn din partea vocii 
interioare că în laşi este locul în care ar trebui să trăiesc. Ca 
urmare am încercat, prin toate mijloacele, să stau cât mai mult 
prin acest oraş. Am observat că aici am un echilibru interior 
mai mare, echilibru dat de o mai mare posibilitate de a intra în 
contact cu diferite persoane şi activităţi culturale. 

Tot în acest moment de timp, am “făcut cunoştinţă cu 
calculatorul personal”. Am început să învăţ puțină programare, 
folosind doar nişte cărţi, fără a avea un instructor abilitat. Am 
sesizat că munca cu calculatorul îmi provoacă o oarecare stare 
de bine şi confort interior. Începusem să manifest chiar o 
atracție din ce în ce mai mare pentru activitatea de programare. 
Dar auto-instruirea are limitele ei, de aceea m-am gândit să 
urmez o şcoală acreditată în domeniul programării. 

M-am interesat pe la diverse facultăți şi mi s-au părut 
mai viabile două variante: “Automatizări şi Calculatoare” sau 
“Informatică”. Vocea interioară “îmi semnala” cu insistență 
informatica. Aşa că m-am decis în sinea mea să “o iau de la 
capăt” şi să încerc o admitere la Colegiul de Informatică 

În acel moment nu aveam un servici stabil. Raţional ar 
fi trebuit să-mi caut mai întâi un loc de muncă, o modalitate de 
a-mi câştiga independenţa financiară. Acesta ar fi fost pasul 
următor în viață, dacă mă lăsam ghidat de “algoritmul unui trai 
sănătos”, pe care ni-l imprimă societatea modernă. 

Chiar dacă toate cunoştinţele “m-au condamnat” pentru 
alegerea făcută, mulţi dintre ei insistând chiar, să-mi găsesc un 
loc de muncă şi să încep “să câştig bani”, am beneficiat de 
înțelegerea familiei care, fără multe insistenţe, a fost de acord 
să mă mai întrețină încă trei ani de studii. 

Aşa că, în toamna anului 1994, m-am văzut pus din nou 
în postura celui care descifrează primele taine ale unei noi 
meserii. 

Viaţa, sau poate destinul, a fost de partea mea, şi la 
sfârşitul primului an de studii, am încercat să dau un concurs pe 
un post de programator. “Ironia sorții”!!! am reuşit la acel 
concurs. Astfel, nu numai că mi-am dobândit independenţa 
financiară, dar am mai făcut nişte paşi pe calea 
auto-cunoaşterii. 

A urmat o perioadă foarte aglomerată dar, încercând 
să-i fac faţă, am putut observa anumite limite ale ființei umane 
şi cum pot fi ele depăşite. 

Abia după mai mulţi ani am înţeles, cu adevărat, de ce 
vocea interioară mă îndemna să părăsesc locurile în care am 
copilărit şi să mă stabilesc în altă parte. Şi acest lucru cred că 
este valabil pentru mai mulți oameni. 

La un moment dat, persoanele dintr-un oraş, sau 
evenimentele culturale ale acelui oraş, sau pur şi simplu 
energiile telurice ale acelei zone, nu ne mai sunt propice 
dezvoltării şi evoluției noastre. Acest lucru l-am înţeles abia 
după ce am întâlnit persoane care au avut, şi unii mai au încă, o 
anumită influență asupra vieții mele. 

În opinia “sistemului de valori” al societăţii noastre - în 
momentul în care "părăseam ” o locuinţă stabilă, o familie care 
îmi asigura un confort sporit, şi porneam la un drum 
non-confortabil, doar pentru un simplist sentiment de a mă 
simți acasă - puteam părea, ori un tip lipsit de rațiune, ori un 
om cu un foarte dezvoltat simț al aventurii. Cred că din acest 
punct de vedere, al părăsirii unui confort familial, şi a urma o 
cale semnalată de un simţământ interior, aş putea să compar, la 
o scară redusă, experiența mea cu cea descrisă în cartea 
“Alchimistul”. 

Am intrat în amănunte în ceea ce priveşte acea perioadă 
din viața mea, pentru a putea explica cum acţionează vocea 
interioară şi implicit destinul. 

Dacă rămâneam în oraşul copilăriei, nu aş fi putut avea 
acces la un calculator. Aceasta era “necesitatea numărul unu” 
în viața mea. Pe această “meserie” s-au clădit, în continuare, 
toate celelalte necesități. Şi nu mă refer aici numai la nevoi 
materiale, ci şi la altele de ordin psihic. Programarea este 
activitatea care se potriveşte cel mai bine cu structura mea 
psihică. 

Atunci când mi-am ales pentru prima oară o meserie nu 
am avut în vedere acest criteriu de a se “îmbina” cu structura 
mea psihică, de a fi compatibilă cu posibilitățile mele 
intelectuale. 

Ideea unei pre-destinări native spre o anumită activitate, 
pe care să o desfăşurăm în comunitatea în care trăim, este mult 
mai veche. [nayat Kahn exprimă acest lucru folosind o 
exprimare metaforică asupra unor stări psihice. 

“Fiecare ființă are o anumită vocație şi aceasta este 
torfa care îi luminează viaţa. Cel care îşi ignoră vocaţia e ca 
un Sfeşnic rămas ne-aprins. Cel care caută sincer adevăratul 
țel al vieţii sale va fi el însuți căutat de acel fel. 
Concentrându-se asupra acestei căutări, o lumină va începe 
să-i alunge confuzia. Numiţi-o revelaţia, numiţi-o inspiraţie, 
spuneţi-i cum doriți. Ne-încrederea e cea care înşeală. 
Sinceritatea conduce direct către ţel.” 

Sfeşnicul rămas ne-aprins, exprimă în conştientul 
nostru, o stare permanentă de nemulțumire de sine. Găsirea 
vocației fiecăruia dintre noi, reprezintă o latură a implinirii 
destinului (vezi capitolul “Destinul şi nemulţumirea de sine”). 

Multe persoane vor susține că nu totdeauna poți să-ți 
faci din vocaţie o meserie din care să reuşeşti să-ţi asiguri cele 
necesare unui trai decent. Chiar şi în citatul de mai sus, autorul 


4 Inazat Kahn, “Calea iluminării”, Editura Sophia, pag 31 

face o paralelă între vocaţie şi țelul vieţii. Dar nu un ţel pe care 
ţi-l propui rațional, ci un ţel care îți este destinat şi pe care 
trebuie să îl cauţi. lar dacă viața ne-a rezervat un ţel, puteți fi 
siguri că ea este suficient de înțeleaptă să pună în drumul 
nostru (în drumul spre înfăptuirea acelui țel) şi mijloacele prin 
care să-l ducem la bun sfârşit. 

Revenind la subiectul capitolului, un alt motiv pentru a 
urma sfaturile vocii interioare, este că ea ştie lucruri pe care 
conştiinţa ta încă nu le cunoaşte (la fel ca intuiţia). În acest 
context, aflat în faţa unei alegeri, soluția cea mai bună este să 
ascultăm îndemnul vocii interioare. Aşa am procedat eu, când 
am optat pentru facultatea de Informatica, în detrimentul celei 
de “Automatizări şi calculatoare”. 

Şi dacă stăm bine să ne gândim această necesitate, de a 
găsi o meserie, este o nevoie, hai să-i spun fundamentală, a 
tuturor celor care vor să trăiască într-o societate urbană. 

Din păcate, marea majoritate a oamenilor, nu-şi caută o 
“meserie” ci un “loc de muncă”. Iar criteriul de alegere este 
partea financiară. 

Sunt puţini cei care încearcă să-şi găsească o meserie 
care să-i satisfacă din punct de vedere psihic. De ce fac această 
afirmaţie? Într-o săptămână sunt 7x24=168 ore, din care, 
aproximativ 7x8=56 le petrecem în somn. Mai rămân 112 ore 
trăite în stare de veghe. Din care aproximativ 5x8=40 la locul 
de muncă. Deci, puţin mai mult de 35% din timpul în care 
suntem conştienţi, este “dedicat” serviciului. 

Pe de o parte, meseria aleasă, are o acțiune directă 
asupra noastră, o fracțiune de 35% din viață; dar pe de altă 
parte are o influență indirectă asupra noastră o altă fracțiune de 
timp. Aceasta, a doua fracțiune de timp, este mai mare sau mai 
mică, funcție de gradul de implicare (emoțională şi 
intelectuală) al fiecăruia dintre noi. Ea are implicație directă 
asupra timpului nostru liber. De câte ori nu am ajuns acasă, 
după 8 ore de muncă, nu numai obosiţi dar şi tracasați de 

aceeaşi activitate zilnică? De câte ori nu am ajuns acasă într-o 
stare nervoasă, care “a pus bazele” unor certuri familiare? De 
câte ori, dimineaţa, când luăm micul dejun, nu ne creăm deja o 
stare de dis-confort, numai cu gândul că va urma încă o zi de 
“supliciu” la locul de muncă? 

Ce nu este vocea interioară 


În primul rând vocea interioară nu este o VOCE. Ea nu 
se aude... ea se simte, se percepe. Probabil vi se pare un 
nonsens.... cum adică, vocea nu se aude? Termenul de voce 
interioară este un termen generic, este o exprimare metaforică a 
unui fenomen psihic. Vocea interioară poate fi interpretată ca 
voce dar nu este o voce. 

Să vedem mai exact ce se întâmplă în ființa umană, în 
organismul uman. Omul are mai multe simţuri. Simţurile sunt 
nişte modalităţi de a percepe anumite informații din mediul 
exterior şi de a le transmite în "interiorul" nostru. Practic 
informațiile sunt transformate, transmise şi apoi analizate de 
creier. Să luăm de exemplu simţul auzului. Ce se întâmplă? 
Urechea percepe vibraţiile mediului, le transmite mai departe 
spre urechea internă iar, în final, aceste vibrații sunt 
transformate în "informaţii neuronale" şi vor ajunge în cele din 
urmă, la creier. Creierul analizează aceste "informații 
neuronale" care ii sosesc de la ureche. Practic creierul nu 
analizează undele sonore, nu analizează vocea care a produs 
vibraţiile. Creierul analizează aceste "informaţii neuronale", pe 
care le vom numi în continuare "energii". Ce tip de energie? 
Nu ştiu. Sunt nişte energii purtătoare de informaţii. Oricum, 
dacă veţi sta în tăcere şi vă veți analiza gândurile şi simţurile, 
aşa veţi putea defini ceea ce analizaţi: energie. O energie 
psihică, o energie a gândului. 

Pe de altă parte, să luăm un alt simț: văzul. La fel, 
ochiul percepe o energie luminoasă, o proiectează pe retină iar 
în final informaţia captată de ochi va ajunge la creier tot sub 
formă de "energie". 

Ei bine, vocea interioară transmite mesaje folosindu-se 
de această "energie" pe care creierul o poate analiza. 

Deci, vocea interioară nu este o VOCE. Vocile 
"vorbesc" o anumită limbă: engleză, franceză, germană, 

română, chineză, etc. Şi sunt sute de limbi. Vocea interioară nu 
le cunoaşte pe toate. Ea ştie doar un singur limbaj. Cel al 
gândului. Aşadar, dacă veţi auzi o voce care vă va spune ceva 
în limba română să ştiţi că nu este ceea ce eu numesc vocea 
interioară. Este altceva, poate o iluzie, poate un simplu gând 
din mentalul dumneavoastră şi care are un impact mai puternic 
asupra situației de moment. 

Încă din momentul naşterii suntem obişnuiţi să gândim 
într-o anumită limbă. După primele gângurituri, mama începe 
să ne înveţe diferite cuvinte în limba maternă, şi vom fi 
obişnuiţi să gândim în această limbă. Acest mod de gândire 
nu este “un dat” natural. Limbajul articulat (sau mai bine zis 
gândirea într-un anumit limbaj) este o modalitate de a 
comunica cu ceilalți membri ai comunităţii. Pentru “a discuta” 
cu tine însuţi; pentru a purta un dialog interior, sau, mai direct 
spus, pentru a gândi, ființa umană a fost înzestrată cu un alt 
limbaj. 

Credeţi că un copil, înainte de a vorbi, înainte de a 
gândi într-un anumit limbaj, el nu gândeşte? Nu analizează 
ceea ce vede, ceea ce aude, ceea ce simte? Ar fi, după părerea 
mea, un lucru lipsit de realism să credem că funcţia de a gândi 
(un proces foarte complex) este dobândit de ființa umană doar 
în momentul în care începe să înveţe un limbaj articulat. 

Persoanele care au emigrat dintr-o ţară în alta, şi au fost 
nevoite să-şi schimbe limbajul de comunicare cu ceilalți, au 
simțit acest lucru, pe pielea lor. La un moment dat, au început 
să gândească în limbajul specific noii ţări de domiciliu. 

Nu este nimic rău în acest proces. Problema este că, 
fund obişnuiţi să gândim într-un anumit limbaj articulat, uităm 
să mai gândim în acest limbaj natural pe care îl numim 
limbajul vocii interioare. Şi, înaintând în vârstă, putem sesiza 
din ce în ce mai greu aceste energii ale gândului, ajungând să 
credem că nu putem gândi decât în cuvinte existente în 
vocabularul limbii respective. 

În altă ordine de idei: creierul uman percepe energiile 
vocii interioare dar, nemaifiind obişnuit cu ele, va urma “o cale 
inversă” şi le va transmite conştientului nostru ca provenind de 
la simţul auzului. 

Vocea interioară nu dă teste. Nu te testează să vadă 
dacă eşti o persoană onestă, dacă eşti o persoană morală sau nu. 
Vocea interioară nu îți pune întrebări să-ți testeze nivelul de 
cunoaştere şi înțelegere. Nu-ţi pune întrebări să vadă dacă ai, în 
general, o atitudine de egoism sau de altruism faţă de cei din 
jur. 

Vocea interioară îți cunoaşte gândurile. Nu are nevoie 
ca tu să-ți formulezi aceste gânduri în limbaj articulat sau în 
fapte. Ea îți cunoaste intențiile , atitudinile față de cei din jur. 
Vocea interioară nu are nevoie ca tu să-i demonstrezi 
fidelitatea. 

Vocea interioară nu îți răspunde imediat la întrebări. Se 
întâmplă şi aşa, dar de cele mai multe ori lansăm o întrebare şi 
răspunsul poate veni chiar şi peste câteva săptămâni. 

Vocea interioară nu te roagă, nu insistă să faci anumite 
lucruri. Să zicem, de exemplu, că la un moment dat din viaţă 
eşti pus să alegi dintre două alternative: să zicem prima este să 
te angajezi undeva şi să începi să câştigi bani, iar a doua ar fi să 
urmezi nişte cursuri de specialitate (pe banii părinților). Logic 
şi rațional, cei mai mulți dintre noi ar alege prima varianta. Dar 
să spunem ca destinul "vrea" altceva. Să zicem ca el, destinul, 
ţi-a "rezervat" o altfel de viaţă (nu neapărat mai bună, dar este 
"viaţa ta", "destinul tău"). În momentul în care te hotărăşti care 
din cele două căi să o alegi, vocea interioară îşi va face simțită 
prezența. Dacă alegi varianta conformă cu destinul tău, vocea 
interioară îți va comunica aceasta printr-o stare de mulțumire 
interioară. Dacă alegi cealaltă variantă vocea îşi va "exprima 
dezacordul" prin diferite mijloace: ori vei avea o stare de 
nemulțumire profundă, ori o tristeţe apăsătoare şi fără un motiv 

aparent, ori o "cădere energetică"; oricum o stare de 
dis-confort. 

Dacă ai ales varianta ne-conformă cu destinul, şi nu 
te-ai răzgândit la "semnalul" vocii interioare, ea nu va insista, 
nici nu te va părăsi. Te va însoţi în continuare pe drumul ales 
de tine, dar tu vei avea, aproape permanent, o stare de 
dis-confort (nemulţumire de sine, tristețe, plictiseală, etc.) 
datorită alegerii tale ne-conforme cu destinul tău. 

Pe lângă aceste stări (aproape permanente), vocea 
interioară va încerca şi prin alte mijloace să-ți semnaleze că 
“nu mergi” conform destinului. Şi, din păcate, aceste mijloace 
sunt, de cele mai multe ori, interpretate drept ghinioane. Ceea 
ce noi numim ghinion este ne-împlinirea unei dorinţe care nu 
era înscrisă ca fiind necesară în destinul nostru. 

În zilele noastre, multă lume consideră că a-i ajuta pe 
alții, reprezintă o caracteristică a persoanelor spirituale. Curios 
este că cei care susțin că vor să îi ajute pe alţii, cer, ei însuşi, 
ajutorul în multe probleme ale lor. 

“Cineva a zis, de exemplu, că ar vrea să îi ajute pe 
ceilalți. Pentru a fi capabil să-i ajuţi pe alții, trebuie mai întâi 
să înveţi să te ajuţi pe tine însuţi. Un mare număr de persoane, 
cu scopul de a-i ajuta pe alții, se lasă luate de tot felul de 
gânduri şi de sentimente, pur şi simplu din lene. Ei sunt prea 
leneşica să lucreze asupra lor înşişi, dar le este foarte uşor să 
creadă ca îi pot ajuta pe ceilalți. Aceasta înseamnă a fi fals şi 
ipocrit față de tine însuţi. Când un om se vede într-adevăr aşa 
cum este, nu îi vine în minte să îi ajute pa alții - i-ar fi ruşine 
să se gândească la asta. Dragostea pentru umanitate, 
altruismul, sunt cuvinte foarte frumoase, dar nu au sens decât 
atunci când un om este capabil, urmându-şi propria alegere şi 
propria decizie, să iubească sau sa nu iubească, sa fie altruist 
sau egoist. Atunci alegerea sa are o valoare. Dar dacă nu are 
nici o posibilitate de alegere, dacă nu poate face altfel, dacă 
este doar ceea ce întâmplarea l-a făcut sau este pe cale să-l 

facă, un altruist astăzi, un egoist mâine, şi din nou un altruist 
poimâine, ce valoare mai poate avea acest lucru? Pentru a 
ajuta pe ceilalți, un om trebuie să înveţe mai întâi să fie atent 
cu el însuşi. Doar un astfel de om îi poate ajuta pe alții. Aşa 
cum suntem noi, nu putem face nimic.” 

În citatul de mai sus Ouspensky nu exclude în totalitate 
ideea de a-i ajuta pe alții, dar acest lucru este posibil doar 
pentru omul care poate “să fie atent cu el însuşi”. 

Impulsul sau imboldul de a-i ajuta pe alții nu vine din 
Adevăratul eu, nu este o comunicare a ceea ce numim voce 
interioară. Vocea interioară este “un instrument” al propriului 
eu, al cărui scop este echilibrarea propriei ființe. Scopul 
Adevăratului tău eu nu este ajutorul altora pentru simplul motiv 
că fiecare are Supra eu-l propriu, care îl poate ajuta atunci când 
are nevoie. 

Dar, în primul rând, trebuie ca fiecare în parte, să-şi 
definească ce înseamnă “a ajuta”. Ce presupune acest ajutor: 
bani, susţinere morală, sfaturi, încurajări, etc.? 

Dacă ne gândim le problema ajutorului, din punctul de 
vedere al echilibrului, o persoană care nu are un echilibru 
interior stabil, nu poate să “ofere” echilibru nimănui altcuiva. 

În acest sens am putea aminti ideea orientală: “Un orb 
conduce un alt orb”. 

Nu insistăm asupra ideii de a-i ajuta pe alții dar, de cele 
mai multe ori, ajutorul, ca şi alte lucruri, are o valoare relativă, 
în funcție de dorinţele şi sistemul de valori a fiecăruia dintre 
noi. 


` P. D. Ouspensky, “Fragmente dintr-o învățătură necunoscută", Editura 
RAM, 1997 

Ce este vocea interioară 


Pe scurt am putea defini vocea interioară ca fiind 
instinctul speciei. De ce am preferat această "definiție" 
prescurtată? Poate că nu este cea mai relevantă dar reflectă o 
caracteristică importantă a vocii interioare. În mod normal 
vocea “discută” cu tine, îţi trimite mesajele ei în mod "paşnic", 
dar în momentul în care te afli în faţa unui pericol ea "strigă". 
"Tipă" la tine: "NU". Partea proastă este că nu insistă spunând: 
nu, nu, nu, nu,.... Simplu, zice o dată şi gata. Dacă nu i-ai prins 
mesajul, este din cauza lipsei tale de antrenament. Va trebui să 
te antrenezi pentru a nu mai "rata" şi alte mesaje. 

Din astfel de considerente am ales această scurtă 
definire: în momente cheie din viaţa ta, vocea interioară îți 
trimite mesajele mult mai "apăsat", mult mai "hotărât". Dar, aşa 
cum spuneam şi în capitolul precedent, vocea interioară nu te 
va ruga să-i asculți mesajul, să-i urmezi îndemnul. Ea îţi 
transmite "părerea ei". O urmezi bine; nu o urmezi - treaba ta, 
descurcă-te. 

Această primă definire a vocii interioare, mă duce cu 
gândul la o experienţă făcută de nişte biologi. Într-un muşuroi 
cu furnici a fost pus un foc mocnind care a început să se 
extindă, urmând în scurt timp să distrugă tot muşuroiul. 
Furnicile erau în pericol de a muri toate. Ce au observat 
biologii? Furnicile au început să se grupeze; unele dintre ele, să 
formeze din corpurile lor un fel de scară (pe partea muşuroiului 
neatinsă de flăcări) pe care celelalte furnici au început să se 
cațere. Bineînţeles, unele dintre ele nu au mai reuşit să se 
salveze. Întrebarea este: cine, sau ce le-a făcut pe furnici să se 
grupeze într-un timp aşa de scurt şi cu o eficacitate atât de 
mare? O primă ipoteză ar fi că sunt inzestrate cu o inteligență 
aşa de mare încât pe baza ei au reuşit această performanţă. Cam 
firavă această ipoteză; dacă furnicile (fiecare furnică în parte) 

ar avea o astfel de inteligență ar putea fi capabile de lucruri şi 
mai interesante. Singura ipoteză (chiar dacă frizează, într-un 
anumit fel, raționalul) remarcabilă este că ele au fost "ghidate" 
de un fel de "instinct de conservare”. Interesant este că toate 
furnicile au fost capabile să simtă, în acelaşi moment şi în 
acelaşi mod, soluția salvatoare. "Operaţiunea de salvare" a 
decurs cu o foarte mare exactitate, ca si cum un supervizor le 
dădea fiecăreia indicaţii cum să reacționeze, astfel încât 
muşuroiul întreg, a acţionat ca un tot unitar. 

Bine, bine, dar cine sau ce este acest "instinct"? El a dat 
dovadă (în acest caz) de o inteligenţă foarte bine pusă la punct, 
capabilă să "construiască" strategii în timpi foarte scurți şi cu o 
eficacitate foarte mare. 

După atâția ani de “conviețuire paşnică” cu vocea 
interioară am ajuns la concluzia că aici îşi are ea rădăcinile: în 
"instinctul de specie". Poate termenul de "instinct de specie" nu 
este foarte bine ales din motiv că nu exista câte un instinct 
pentru fiecare specie. Există doar un singur instinct care 
guvernează peste toate speciile, peste toate fiinţele vii. Iar 
fiecare specie "extrage" din acest "izvor de înțelepciune" ceea 
ce îi este specific, ceea ce poate ea să înțeleagă, ceea ce îi poate 
fi ei de folos în procesul evoluției. Am putea face o comparaţie 
cu analiza matematică. Ceva vede un elev de clasa XI-a în 
analiza matematică (ştie doar derivate), şi altceva vede un elev 
de clasa XII-a (care ştie şi integrale). Altceva vede un student 
care deja cunoaşte câte ceva despre diferențiale. Şi altceva va 
înțelege un matematician, specialist în analiză matematică. 

Vocea interioară este aceeaşi pentru toată lumea, pentru 
toate categoriile sociale. Nu contează cât de "citit" eşti, câte 
şcoli ai; vocea interioară este aceeaşi, în sensul că are aceeaşi 
înțelepciune. 

Din alte puncte de vedere, persoanelor cu un "grad înalt 
de cultură" le este mai greu să perceapă vocea interioară. Şi 
aceasta, din cauză că, astfel de persoane, în procesul asimilării 

informațiilor, au folosit foarte mult raționalul, în detrimentul 
"simțului interior”. 

Vocea interioară este aceeaşi, indiferent de moralitatea 
persoanelor: oameni evlavioşi, hoţi, ucigaşi, etc. De exemplu, 
persoanele care au o mândrie exacerbata, ne-am astepta sa fie 
mai puţin "băgate în seamă" de vocea interioară. Dar nu este 
aşa. Într-adevăr, astfel de persoane, care se cred fiinţe 
superioare, percep foarte greu vocea interioară. Dar este vina 
lor. Şi-au dezvoltat foarte mult ego-ul personal, astfel încât 
"distanța" față de adevăratul eu a crescut foarte mult 

Vocea interioară nu are voință, în sensul că ea nu alege 
persoanele pentru care să se manifeste. Ea nu zice: "Uite... 
X-ulescu m-a supărat. De 30 de ani nu a ţinut cont de 
îndrumările mele. Gata! Nu-i mai spun nimic”. Nu. Vocea 
interioară este foarte răbdătoare. Îţi va "şopti” toată viaţa, în 
speranţa că poate, odată şi odată, tot vei ține cont de "părerile" 
ei. Totul depinde de tine. 

Vocea interioară în lumina ştiinţelor actuale 


Pe scurt, am putea spune că vocea interioară provine 
din mecanismele de auto-reglare a sistemelor deschise, cu 
scopul de a le aduce la o stare de echilibru. 

În fraza de mai sus, am folosit intenţionat pluralul 
“sisteme deschise” (chiar dacă omul reprezintă doar unul dintre 
ele), din cauză că această tendinţă, de a ajunge (reveni) la o 
stare de echilibru, este caracteristică tuturor organismelor 
(sistemelor) vii. Numai că alte sisteme nu percep această 
tendință ca fiind o voce. 

Să vedem, mai pe larg, despre ce este vorba. 

Întreaga materialitate a lumii (atât corpuri lipsite de 
viață cât şi ființe vii) este alcătuită din atomi şi/sau molecule. 

Privind atent în jurul nostru, vom observa că aceşti 
atomi nu sunt distribuiți sau amestecați haotic, ci sunt grupați, 
formând structuri mai mult sau mai puțin complexe. Chiar şi o 
piatră, chiar şi un grăunte de nisip, are o anumită distribuţie 
structurată (reprezintă un corp, un organism — chiar dacă la un 
nivel rudimentar de organizare). 

Toate corpurile din natură (de la grăuntele de nisip la 
firul de iarbă şi de la organismele unicelulare la om) au o 
caracteristică foarte importantă: se comportă faţă de mediul 
(lor) înconjurător ca o unitate distinctă, ca un întreg, 
păstrându-şi individualitatea o perioada mai mică sau mai mare 
de timp. Din acest motiv s-a convenit, la modul general, ca 
aceste corpuri materiale, să fie numite “sisteme”. 

Teoria generală a sistemelor a fost formulată încă din 
anul 1932, de savantul contemporan L. von Bertalanffy. El 
defineşte un sistem ca fiind un ansamblu de elemente de 
diferite naturi, identice sau diferite, unite prin conexiuni şi 
interacțiuni, în aşa fel încât realizează un întreg. 

Prin compararea diferitelor sisteme se pot evidenția 
anumite trăsături comune, care ne permit înțelegerea mai 

profundă a modului cum sunt organizate, cum funcționează, de 
câte feluri sunt şi care sunt relațiile dintre sisteme şi mediul 
înconjurător. 

Un alt om de ştiinţă, I. Prigogine (1955) studiind 
sistemele organizate din punct de vedere al relaţiilor cu mediul, 
deosebeşte trei categorii de sisteme: 

1. izolate — nu realizează cu mediul nici schimburi de 

materie nici de energie, 

2. închise — realizează cu mediul doar schimburi de 

energie, 

3. deschise — realizează cu mediul atât schimburi de 

energie cât şi de materie. 

Cercetătorii au definit, pentru sistemele biologice 
deschise, mai multe caracteristici. Vom prezenta, în continuare, 
aceste caracteristici încercând să explicăm, acolo unde este 
cazul, legătura dintre concluziile ştiinţifice şi adevăratul eu. 

1. Caracterul istoric 

Pentru a putea explica organizarea şi comportarea unui 
sistem biologic nu este suficientă doar cunoaşterea alcătuirii lui 
şi a parametrilor lui actuali. Trebuie cunoscute şi istoria 
sistemului, trecutul lui; văzute din punctul de vedere al înrudirii 
lui cu alte sisteme de la care moşteneşte anumite trăsături. 
Aceste inter-dependenţe dintre sistemele biologice sunt greu de 
explicat având în vedere doar aspectul genetic, material, 
transmis prin ADN, al sistemelor. Se pot explica astfel 
transmiterea anumitor trăsături fizice şi aspecte materiale 
(preferințele alimentare, etc.). 

Multitudinea de comportamente şi reacții specifice în 
cazul anumitor condiţii exterioare ne duce cu gândul la o mare 
“bază de date”, în care s-au înscris, de-a lungul a generații şi 
generaţii, o vastă experienţă faptică. 

lar dacă acceptăm existența acestei baze de date, ne 
punem problema cum un individ, luat separat, se poate 
“conecta” la aceasta şi cum poate extrage de acolo ceea ce 


29 


corespunde necesităților lui. Această legătură este stabilită de 
adevăratul eu şi care, prin intermediul vocii interioare, 
transmite rezultatul, conştientului. 

2.Caracterul informaţional 

“Sistemele biologice, având un caracter istoric, 
moştenesc de la sistemele ascendente un important stoc 
informaţional, la care se adaugă informaţia proprie, dobândită 
prin relaţiile cu mediul, a fiecărui sistem dat." 

Chiar dacă “stocul informaţional” — sau baza de date, 
cum este definită mai sus — este transmis integral unui sistem 
prin ADN-ul celular; sau dacă AND-ul reprezintă “o antenă” 
prin care este recepționat acest stoc (o teorie mai recentă); este 
important modul prin care sistemul “analizează” această 
enormă cantitate de informaţii şi cum poate, pe baza acestora, 
să găsească un răspuns (o soluţie de acţiune) asupra unui 
complex de împrejurări bine definit, la un moment dat. 

Atunci când ne aflăm în faţa unui eveniment, vocea 
interioară ne transmite aproape instantaneu soluția prin care să 
reacționăm (dar aceasta numai dacă evenimentul are o 
importanţă “suficient de mare” asupra echilibrului ființei 
noastre). Această viteză de răspuns, extraordinar de mare, ne 
arată "puterea“ de care am putea dispune, fiecare dintre noi, 
dacă am asculta vocea interioară. 

Pe de altă parte, dacă în faţa aceluiaşi eveniment, 
începem să analizăm rațional complexul de împrejurări (în care 
a apărut evenimentul) precum şi multitudinea de decizii 
(răspunsuri) pe care le putem lua, trebuie să fim conştienţi că 
“timpul de răspuns” ar fi mult mai mare. Şi nu numai atât; dar 
s-ar putea să omitem să analizăm multe din variantele posibile 
de răspuns. Şi unele dintre ele chiar mai bune decât cele 
analizate în timp util. De câte ori nu am găsit, la o problemă 


6 Botnariuc N., “Concepţia şi metoda sistemică în biologia generală”, 
Editura Academiei RSR, București, 1976 

dată, o soluţie mult mai bună, dar abia după mult timp după ce 
evenimentul s-a consumat. 

Aşa cum am spus în capitolul “Explicații”, a fost o 
perioadă din viața mea (patru ani) în care am avut anumite 
“reţineri” faţa de vocea interioară. În aceşti ani — până am 
căpătat o încredere totală în vocea interioară — au fost sute sau 
chiar poate mii de verificări raționale ale “îndrumărilor” pe 
care le primeam. Cum decurgea acest proces de verificare? 

În faţa unui eveniment în care ”primeam” o soluţie, 
urmam instantaneu “indicaţia” transmisă, chiar dacă ea 
contravenea multor concepţii ale societăţii de azi. Apoi, după 
ce adoptam soluţia, eram foarte atent la ceea ce se întâmpla în 
viața mea şi, implicit, urmăream implicaţiile acesteia asupra 
evenimentelor care se derulau la un moment dat. În acest mod 
am putut să-mi dau seama că soluţia “indicată” de vocea 
interioară a fost cea mai bună, în sensul că a avut, asupra 
evenimentelor ulterioare, acel impact care a fost cel mai 
favorabil fiinţei mele şi care mă ducea la un echilibru interior 
din ce în ce mai mare. 

Dacă unii dintre dumneavoastră, cititorii acestei cărți, 
veți numi intuiţie ceea ce eu numesc “comunicarea” cu vocea 
interioară, şi veţi spune că dumneavoastră intuiţi răspunsul 
corect asupra unui complex de împrejurări, aveți dreptate. 
Acest proces, de a găsi soluţia optimă, se poate defini ca 
intuiție, numai că vocea interioară este mult mai mult decât 
intuiţia. Făcând apel la un termen matematic, am putea spune 
că vocea interioară include intuiţia. 

Ne punem întrebarea de ce vocea interioară “găseşte” o 
soluție mai bună decât rațiunea noastră? Ţinând cont de 
caracterul istoric şi cel informaţional al unui sistem biologic, 
acest răspuns este foarte simplu. Rațiunea, pentru a da un 
răspuns, analizează doar evenimentele (informaţiile) la care are 
acces. Practic, acele informaţii care se află în memoria noastră 
şi care nu au trecut încă în “planul uitării”. Dar, adevăratul eu, 

analizează şi informaţiile moştenite de la întreaga specie şi de 
care noi, în mod normal, nu suntem conştienţi. 

3. Integralitatea. 

“O trăsătură însemnată a sistemelor deschise, care 
interesează îndeaproape sistemele biologice, este 
integralitatea. Ea constă în faptul că un sistem, cu toate 
însuşirile sale, nu se reduce la suma însuşirilor părților sale 
componente. Sistemul, privit ca un tot, prezintă însuşiri 
structurale şi funcţionale noi, pe care nu le au părțile 
componente ale lui luate izolat. De pildă, însuşirile unei 
maşini, ale unui organism, ale unei populaţii sau biocenoze 
sunt diferite de cele ale unităților lor constitutive. Aceste 
însuşiri noi rezultă din interacțiunea părților sistemului, din 
organizarea şi funcționarea lor în cadrul sistemului.” 

Ideea de mai sus poate fi exprimată - luând în 
considerare noţiunea de grup sau de echipă care desfăşoară o 
anumită activitate — astfel: “o echipă poate face mult mai mult 
decât ar putea face membrii săi, în mod individual”. 

Facem precizarea că un “sistem deschis” reprezintă un 
concept şi nu are, în mod obligatoriu, o formă bine definită 
delimitată în spaţiu de un înveliş propriu. Un grup de oameni (o 
echipă), poate constitui, din anumite puncte de vedere, un 
sistem deschis. De exemplu locuitorii unui sat, sau a unui bloc, 
sau a unui birou, de la un loc de muncă. 

În această ordine de idei, pentru organismul uman, am 
putea defini două nivele de organizare a sistemelor deschise. 
Primul este omul, luat ca individ în parte. Iar al doilea este 
comunitatea din care el face parte. Din acest punct de vedere 
un om poate face parte din mai multe sisteme deschise (fiecare 
grupare din care el face parte şi care este constituită pe diverse 
criterii: familie, birou, vecini de bloc, etc.). 


7 Botnariuc N., “Concepţia şi metoda sistemică în biologia generală”, 
Editura Academiei RSR, București, 1976 

În primul caz - în care omul este, el însuşi un sistem 
deschis - putea considera că este alcătuit din mai multe sisteme: 
sistemul digestiv, sistemul muscular, sistemul nervos, etc. 
Conform principiului integralității omul este mai mult decât 
părțile lui componente; are trăsături şi funcționalități noi. De 
exemplu funcția de nutriţie este o “conlucrare” dintre sistemul 
digestiv şi cel muscular. În acelaşi mod, prin “colaborarea” 
diferitelor organe interne (fiecare putând fi considerat un 
sistem deschis) se realizează funcția organismului uman de aşi 
menţine constantă temperatura. 

Analog, diferite alte organe, grupate pe diverse criterii 
contribuie pentru “buna funcționare” a întregului organism. 

Dar unde voiam să ajung? Organismul uman trebuie 
privit ca un tot unitar. Mă refer aici, mai ales, în cazurile de 
excepție, în care el se îmbolnăveşte. Această idee este foarte 
veche. Tradiția orientală este de părere că “trebuie să tratăm 
bolnavul, nu boala”. 

Multe boli, sau mai bine zis, mai multe complexe de 
simptome, pot avea cauze diferite. Dar ce sunt de fapt bolile? 
Ele sunt manifestările, în plan material, ale diverselor 
dezechilibre care intervin în viaţa noastră, la diferite nivele ale 
ființei noastre. Dezechilibrele, la rândul lor, pot fi definite ca 
abateri de la o funcționare prestabilită şi bine definită (teoria 
sistemelor a definit o altă caracteristică pentru astfel de 
comportamente determinate: programul), considerată ca fiind 
optimă în anumite condiţii de mediu. 

Din păcate, medicina contemporană se axează pe 
tratarea simptomelor şi, de cele mai multe ori, cauza ne-fiind 
îndepărtată (tratată), dezechilibrul se poate manifesta ulterior, 
printr-o altă afecţiune, în plan fizic. 

De o perioada de timp, au început să fie din ce în ce mai 
recunoscute, efectele benefice a diferite metode de terapie 
complementară (acupunctură, homeopatie, regimuri alimentare, 
etc.). Ele se apropie, într-o măsură mai mare, de cauzele 

dezechilibrelor. De asemenea, multe dintre acestea, iau în 
considerare şi principiul integrabilitații fiinţei umane (chiar 
dacă nu îl definesc în termenii biologiei generale), în sensul că, 
atunci când recomandă un tratament se au în vedere şi alte 
aspecte ale fiinţei umane, nu doar cele asupra cărora se 
manifestă simptomele. 

Cu toate acestea, chiar şi metodele alternative, au 
deficienţele lor, iar cea mai importantă dintre ele este că se 
bazează pe o “analiză” rațională a complexului de factori care 
au dus la apariţia dezechilibrului. 

Organismul uman are “inteligența” lui, beneficiind de o 
“putere de analiză” mult superioară celei făcute de o rațiune 
şi/sau inteligență umană. Dar nu numai atât; el dispune şi de 
mijloacele prin care poate transmite conştientului nostru 
metodele (regimul de viață) care trebuie adoptate pentru a 
reveni la starea de echilibru (care este, practic, vocea 
interioară). Şi, de cele mai multe ori, aceasta implică 
schimbări, uneori destul de importante, asupra modului nostru 
de a trăi, asupra modului de a aborda viaţa (atitudini sau 
principii de viaţă). 

Nu degeaba tradițiile populare spun că “omul însuşi, 
este cel mai bun medic al său”. El trebuie doar să-ţi asculte 
“îndemnurile” organismului care, în mod categoric, se vor 
manifesta cu mult înainte ca dezechilibrul să-şi pună amprenta 
asupra corpului fizic. 

Până acum am văzut cum organismul dispune de un 
mecanism propriu de auto-analiză a “părților lui componente”. 
Dar, am arătat mai sus că fiecare individ, luat separat, face 
parte dint-o “organizare” (sau, metaforic vorbind, “organism”) 
mai mare: sat, bloc, etc., care, la rândul lui, are propriul 
mecanism de auto-analiză. Nu degeaba se spune "omul potrivit 
la locul potrivit”. 

Fiecare macro-organism, compus dintr-un număr 
oarecare de ființe umane, are propria lui tendinţă de a ajunge la 

o formă de echilibru; la forma lui proprie de echilibru. 
Conform principiului integralităţii, vocea interioară a fiecărui 
individ, îi va “transmite” acestuia locul pe care trebuie să îl 
ocupe în cadrul sistemului. 

În ceea ce priveşte integralitatea unei macro-organizări, 
am putea aminti drept exemplu echipa naţională de fotbal. 
Atunci când ea era condusă de Hagi avea “un alt echilibru”. 
Avea “un suflu proaspăt”, izvorât din capacitatea (sau talentul) 
conducătorului său de a mobiliza jucătorii şi a forma o 
adevărată echipă care acționa ca un întreg unitar. În acele 
momente, individualitatea fiecărui jucător era diminuată în 
detrimentul “unității” sistemului nou creat (echipa). 

4. Programul. 

“Structura unui sistem biologic oarecare nu este rigidă, 
la fel şi modul său de funcționare. Înseşi relațiile sistemelor 
biologice cu mediul schimbător presupun capacitatea fiecărui 
sistem de a realiza diferite stări. Se înţelege că aceste stări nu 
pot depăşi anumite limite impuse tocmai de capacitățile 
structurale şi funcţionale ale sistemului. 

Un program reprezintă tocmai una din stările posibile 
pe care le poate realiza sistemul, în limitele permise de 
organizarea sa. Deoarece orice sistem are mai multe stări 
posibile, înseamnă că el are totodată mai multe programe. 

De pildă, un organism se poate afla în diferite stări: 
starea de repaus, de veghe, urmărirea unei prăzi, consumarea 
prăzii, construirea unui adăpost, căutarea femelei, 
împerecherea, îngrijirea puilor, apărarea contra unui duşman, 
etc. Practic, niciodată nu se pot realiza toate stările 
(programele) posibile ale unui sistem. Se realizează acele 
programe pentru care există condiţii potrivite ale mediului. O 
pasăre nu-şi va putea construi cuibul, dacă în mediul în care 
trăieşte lipseşte materialul necesar. O plantă entomofită nu va 

produce semințe, dacă lipsesc insectele care să producă 
polenizarea.” 

Aşa cum am mai spus, specializarea strictă a oamenilor 
de ştiinţă din zilele noastre, a dus la o fragmentare a 
cunoaşterii. Exemplele din lumea animală, date de autorul 
cărții (de specialitate biolog) nu se apropie foarte mult de 
lumea umană aşa cum o ştim din viaţa cotidiană. Iar acest lucru 
se datorează, în primul rând, faptului că omul s-a îndepărtat 
foarte mult de mediul natural de viață şi, implicit, neglijează 
programele naturale pe care le percepe din subconştient (le 
percepe prin intermediul a ceea ce numim voce interioară). 

În toată lumea animală (cu excepţia omului şi a 
animalelor domestice) stările descrise mai sus ca: “urmărirea 
prăzii”, “consumarea prăzii”, sunt stări care apar şi dispar 
(datorită satisfacerii lor) în mod cotidian. În viaţa omului aceste 
două stări au dispărut; deschidem frigiderul şi le vom satisface 
pe amândouă. 

Crearea unor “depozite de hrană” constituie un avantaj 
care, din păcate, este izvorât din tendinţa omului spre confort, 
spre comoditate. Marele dezavantaj al acestui “obicei” vine din 
faptul că se neglijează anumite programe naturale. 

Organismul ne comunică necesităţile lui specifice 
printr-o stare de “poftă”. De multe ori ne este “poftă de ceva 
dulce”, uneori ne este “poftă de ceva iute”, alteori “avem chef 
să mâncăm ceva sărat”. De câte ori nu neglijăm aceste 
semnale ale organismului, mâncând ceea ce avem în frigider? 

Dar să revenim la vocea interioară. Prin intermediul ei, 
conştientul nostru percepe aceste programe naturale, unele 
dintre ele, înscrise dacă vreți să spunem aşa, în codul nostru 
genetic. Declanşarea lor se face doar atunci când există 
condiţiile specifice de mediu exterior. 


8 Botnariuc N., “Concepţia şi metoda sistemică în biologia generală”, 
Editura Academiei RSR, București, 1976 

Neglijând vocea interioară, neglijăm aceste programe, 
neglijăm acel mod de viaţă care a fost clădit generaţii de-a 
rândul, pe baze naturale (acum mii şi mii de ani în urmă). 
Datorită perioadei mari de timp, în care omul a trăit în condiții 
naturale, aceste programe s-au înscris, în ființa umană, până la 
nivel de AND. 

Trăind în condiţii naturale de mediu, programele rasei 
umane nu s-au dezvoltat în mod izolat ci, ținând cont de 
caracterul de integralitate a ecosistemului planetar. Practic, 
planeta Pământ este cel mai cuprinzător sistem deschis, din 
care omul (luat ca totalitatea indivizilor) face parte integrantă. 

În ultima perioadă de timp (sute sau chiar mii de ani) 
omul, prin îndepărtarea lui de natural (prin ne-îndeplinirea 
programelor specifice), adânceşte dezechilibrul întregii planete. 

Să vedem, mai pe larg, cum efectele (de multe ori 
“se propagă” până la nivel de specie şi mai apoi “din ce în ce 
mai sus”, pe scară ierarhică, până la nivel planetar. 

În orice sistem se pot distinge trei categorii de 
programe: 

1. programe “pentru sine” — sunt acele programe care 
asigură autoconservarea sistemului dat. Aici intră ceea ce am 
putea numi instincte primare: de apărare, de nutriție, etc. 

2. programe inferioare — acele programe specifice 
sub-sistemelor componente ale organismului sau sistemului 
dat. 

3. programe superioare — acele programe acre au drept 
scop asigurarea existenţei sistemului superior, din care sistemul 
dat face parte integrantă. În această categorie (dacă sistemul dat 
este o ființă — nu neapărat umană) intră programele de 
reproducere sau înmulțire a organismului (ființelor). 

După cum se poate vedea, din clasificarea de mai sus, 
în fiecare sistem există o ierarhie de programe. În sensul că 
unele programe (ale sistemului superior) au un rol coordonator 

asupra programelor sistemului dat. Dar există şi relaţie inversă, 
programele sistemului dat influenţează programele sistemului 
superior. 

Biologii au observat ierarhizarea programelor prin 
experiențe asupra celulelor unor ţesuturi. Celulele au fost 
scoase din țesuturile din care făceau parte şi au fost ținute 
(cultivate) în mod izolat. S-a observat că celulele provenite din 
țesuturi cu un rol bine determinat in organism, îşi pierd 
funcțiunile specifice țesutului din care au provenit. 

De exemplu celulele provenite din ficat, oase, piele. La 
bază ele sunt constituite din aceleaşi componente şi au aceleaşi 
funcțiuni (programe “pentru sine”). Odată făcând parte dintr-un 
țesut anume ele capătă funcţii noi, coordonate de programele 
de rang superior ale țesutului. În acest mod celulele încep să-şi 
restrângă programele “pentru sine”, pierzând astfel anumite 
grade de libertate. De cele mai multe ori, celulele integrate în 
țesuturi îşi modifică şi forma nu numai funcțiile. 

După ce sunt scoase din ţesuturi, se observă că celulele 
revin la o funcționare ne-specifică țesutului din care au făcut 
parte. 

Extinzând acest proces la oameni, am putea spune că o 
persoană, aflată într-un anume colectiv, ar trebui să adopte 
nişte reguli de comportament specifice acelei comunități. Sau, 
cu alte cuvinte, ar trebui să manifeste un grad de adaptabilitate. 

Multe din aceste reguli de comportament nu sunt scrise. 
Ele se “simt”. Ți le comunică vocea interioară. Simţi dacă 
într-un colectiv trebuie să fii tăcut sau în altul să fii vorbăreț. 

Din păcate, în zilele noastre sunt din ce în ce mai multe 
persoane care, dezvoltându-şi personalitatea (ego-ul) foarte 
mult, atunci când sunt într-un colectiv, uită (sau nu vor) să-şi 
subordoneze programele proprii conform cu programele 
colectivului. 

În sfera rasei umane mai apare un proces specific. 
Datorită unor dorinţe personale — de cele mai multe ori motive 

financiare, de a avea un loc de muncă mai bine plătit — mulți 
indivizi părăsesc comunitatea (sistemul superior) din care ar 
trebui să facă parte la un moment dat. Vocea interioară 
comunică acestuia printr-un “sentiment de dor” faptul că el “s-a 
rupt” din sistemul predestinat , cauzând astfel un dezechilibru 
(sau poate chiar mai multe). 

De cele mai multe ori vocea interioară (sau mai bine zis 
Adevăratul eu), va încerca să restabilească acele echilibre care 
au fost destrămate de “emigrarea” unor indivizi particulari şi va 
provoca în viaţa celor în cauză anumite evenimente menite să 
re-integreze comunitatea inițială. Aceste evenimente vor fi 
interpretate (în marea majoritate a cazurilor) ca fiind ghinioane 
care le stau în calea realizării lor. Nu sunt ghinioane. Sunt 
semnale ale Adevăratului eu că “nu eşti acolo unde trebuie”, că 
prin dorinţele tale personale creezi mari dezechilibre. 
Sentimentele de dor sunt receptate nu numai de cei care au 
părăsit comunitatea ci şi de ceilalți care au rămas. Şi acest lucru 
se datorează faptului că “semnalul” este tras de un program al 
comunității (al sistemului superior care nu-şi poate găsi astfel 
echilibrul) 

5. Echilibrul dinamic 


Organismul uman este un sistem deschis. Materia (sau 
substanţa) prin care el inter-acționează cu mediul este compusă 
din substanţele alimentare pe care le asimilează şi aerul pe care 
îl respiră. Energia prin care organismul inter-acționează cu 
mediul este de mai multe tipuri. Practic, am putea face o 
corespondență între cele cinci simţuri şi cinci tipuri de energie 
prin care mediul poate influenţa organismul. Chiar dacă, 
aparent, nu are legătură cu vocea interioară, o şa încercăm să 
detaliem cum cele cinci simţuri pot afecta echilibrul interior. 

De ce "un alt mod de a trăi"? 


O să încep aceasta idee, zic eu, cea mai importantă 
vizavi de “vocea interioară”, prin a vă povesti o întâmplare 
dintr-o carte SF. Cartea a fost scrisă de Zvezdomir Marinov şi 
descrie un scenariu SF despre un eventual cataclism pe Terra. 
Ideea era că un grup de persoane este salvat de o civilizație 
extraterestră şi “transportat” undeva pe o planetă a stelei Sirius, 
unde va fi instruit şi învăţat pentru a putea aborda un alt mod 
de viaţă, pe o planetă (tot Terra) cu totul schimbată. În acest 
timp, cât a durat perioada de “instruire”, o grupare de 
extratereştri a refăcut atmosfera Pământului, astfel încât să fie 
din nou “respirabilă”. La un moment dat gruparea de “terrani” 
a fost din nou transportată pe Terra, pentru a re-popula planeta. 
O perioadă a mai fost însoțită de o grupare de extratereștri care 
“au vegheat” la o re-integrare a pământenilor în noul sistem 
geo-climatic şi social. 

La un moment dat. s-a semnalat apropierea de Terra a 
unei capsule metalice. Un grup de extraterestri şi pământeni, 
folosind o navetă spaţială, au plecat în misiune, în atmosferă 
pentru a “întâmpina” aceasta capsulă. După nişte analize 
fugare, realizate asupra capsulei, s-a constatat că ea conținea 
nişte corpuri umane, probabil încă în viață, dar acea capsulă a 
fost “invadată” de nişte bacterii nocive organismului uman. 
Conducătorul expediției (care făcea parte din gruparea de 
extraterestri) a luat decizia să bombardeze acea capsulă pentru 
a preîntâmpina pătrunderea bacteriilor în atmosfera Terrei. Un 
pământean s-a opus, luând în considerare că pe capsulă se 
găseau nişte suflete umane, pe care ar fi încercat sa le salveze. 
Conducătorul expediției a refuzat ideea, susținând în continuare 
soluția distrugerii capsulei. Cu alte cuvinte, sacrifica posibilele 
vieți în schimbul siguranței ne-infestării bacteriologice. 
Pământeanul, avea şi el argumentele lui, susținând ideea că el 
singur se va duce pe capsulă, va salva oamenii rămaşi în viață, 

după care să se distrugă capsula. Conducătorul grupării i-a 
atras atenția că poate să se infecteze şi el. După o oarecare 
perioadă de gândire pământeanul a acceptat riscul şi a plecat 
spre capsulă. 

În acel moment conducătorul expediției a zis: “Acesta 
este primul om care a ajuns acolo unde trebuia”...... 

Unde a ajuns pământeanul? A ajuns în stadiul de a-şi 
asculta “vocea interioară”, sau cum vreți să o denumiți 
(sufletul, conştiinţă) în aşa măsură încât a trecut peste 
AUTORITATEA  extraterestrului. 

Am preferat să vă spun întreaga poveste pentru a 
sublinia gradul de autoritate pe care a încălcat-o pământeanul. 
Era autoritatea unui şef, pe deasupra şi extraterestru, şi cu 
bogate cunoştinţe, etc. Deci, o mare autoritate în mintea 
pământenilor. 

Făcând excepţie că povestea de mai sus este un SF, 
trebuie să recunoaştem că oamenii au întotdeauna o “autoritate 
deasupra lor”. În faţa unei decizii se întreabă: “oare cum este 
mai bine?”. Dacă părinţii sunt o autoritate pentru acel om, el va 
căuta în memorie ce l-au sfătuit părinții în situații similare. 
Dacă religia reprezintă o autoritate pentru acel om, el va căuta 
în învățăturile biblice un caz asemănător, faţă de care să se 
raporteze. Depinde de “sfera de acțiune” a deciziei, şi de ce 
autorități a adoptat omul respectiv, în viaţă. 

Un exemplu de două autorităţi care intră în contradicție: 
să zicem că o persoana are o boală gravă, medicina îi oferă un 
tratament, dar un bio-energo-terapeut îi sugerează “un cu totul” 
alt tratament. Deci, omul nostru se află în faţa unei mari 
dileme. Este bolnav, ce tratament va urma. Depinde de “gradul 
de autoritate”, adoptat în mod personal, a medicinii şi a 
bio-energo-terapeutului. Dacă în mintea lui, medicina clasică 
reprezintă o autoritate mai mare, va adopta tratamentul 
medicinii, dacă nu, va adopta celălalt tratament. 

Nu are rost să caut şi alte exemple. Căutaţi singuri în 
viața voastră. 

Dar ce voiam să spun: ai ajuns într-adevăr la 
cunoaşterea adevăratului eu doar atunci când autoritatea 
principală, pentru tine, este “vocea interioară”. Să nu înțelegeți 
că este vorba despre “sfârşitul” cunoaşterii de sine. Nu, în acest 
moment aţi încheiat practic, un capitol pregătitor şi ați deschis 
un capitol important în calea cunoaşterii de sine. Sau, altfel 
spus (chiar dacă tot metaforic) ați mâncat aperitivul, acuma 
trebuie “să mâncaţi”. 

Am putea face o analogie între această “autoritate” din 
mintea noastră şi ceea ce reprezintă “manipularea” noastră 
conştientă, subiect de altfel abordat într-un alt capitol. Atâta 
vreme cât avem o altă autoritate după care ne conducem şi 
luăm decizii în momentele importante, suntem manipulaţi. Nu 
suntem noi. Nu Eu-l nostru ia decizia ci altcineva a luat decizia 
în locul nostru. Decizia a fost luată de persoana, sau instituția, 
care este pentru noi o autoritate. 

Să nu înţelegeți din acest capitol că sunt adeptul ideii că 
omul trebuie să facă “tot ceea ce-i trece prin cap”. Nu! Sunt 
adeptul Eu-lui tău superior, al adevăratului tău Eu. Decizia 
finală să fie cea “sugerată” de eu-l tău adevărat, nu cea care-ţi 
convine ție. 

Această atitudine umană, de a urma indicaţiile unei 
autorități, în detrimentul unui imbold interior care ne oferă un 
alt mers al acţiunilor şi deciziilor noastre, este studiată şi de 
psihologia modernă. 

Un alt exemplu de ceea ce reprezintă “autoritatea” în 
viața noastră este foarte clar exprimat într-un film: “I de la 
Icar”. Un grup de psihologi, au făcut un test. Două persoane 
(voluntare) trebuiau să participe la test. Una dintre ele, era 
legată de mâini şi de picioare pe un “scaun electric”, iar 
cealaltă trebuia sa-i “administreze” câte un şoc de curent 
electric, la o tensiune din ce în ce mai mare. Scopul declarat al 

experimentului era că medicii voiau să vadă până la ce tensiune 
a curentului electric rezistă organismul uman 

Experiența era asistată de nişte medici cu o atitudine 
foarte “rigidă” şi “stăpâni pe ei”. După ce tensiunea curentului 
electric depăşea 30 de volţi, persoana legată de scaun, începea 
să “simtă” şocurile din ce în ce mai tare, având nişte spasme 
musculare. De la o anumită tensiune începea chiar să-l roage pe 
cel care-i producea şocurile să înceteze. Amândoi voluntarii 
erau aleşi din rândul oamenilor nevoiaşi (săraci) şi, din acest 
motiv, experienţa era plătită. Medicii (autoritatea) îi spunea 
persoanei care administra şocurile să continue că nu se va 
întâmpla nimic, ba chiar dacă va înceta, nu va primi nici un 
ban. 

În mintea persoanei care administra şocurile se “dădea 
o luptă” între autoritatea care-i spunea să continue şi care îi 
putea aduce un venit financiar suplimentar (pe de o parte) şi 
conştiinţa lui (pe cealaltă parte). Acum urmează surpriza: cel 
“electrocutat” era un actor (cu state vechi în colaborarea cu 
medicii), iar şocurile de tensiune erau imaginare. Psihologii 
studiau comportarea persoanei care administra şocurile. Voiau 
sa vadă până unde merge “inumanul” din om, pentru că, 
practic, actorul “electrocutat” îşi juca bine rolul. 

Această idee, a detaşării sistemului tău decizional de o 
altă autoritate, apare şi în Bhagavad-Gita: “legea ta, chiar cu 
lipsuri, este mai bună decât legea altuia”. 

Acum înțelegeți de ce am asimilat vocea interioară cu 
un alt mod de viață? Este practic un alt mod de a trăi, 
fundamental bazat pe alte principii. Bazat pe principiile tale şi 
nu bazat pe ceea ce ai învăţat de la alţii, practic principiile 
altora. 

În aceeaşi ordine de idei putem lua şi îndemnul 
“deschide cartea să vezi ce au gândit alții, închide cartea să 
gândeşti tu însuţi”. Trebuie la un moment dat să “uiţi” tot ce ai 
învăţat, şi să-ți clădeşti viața pe principiile tale. 

După părerea mea, la acest “eveniment”/"fenomen” se 
refera şi sintagma biblică “a doua naştere”. Efectiv, atunci când 
începi să trăieşti după principiile tale eşti, parcă, un alt om. 

Într-adevăr soluţiile date de adevăratul tău eu sunt, de 
cele mai multe ori, contrare sistemului de valori al societății în 
care trăim. Soluţia dată ţie, de către Eu-l tău, este cea mai bună 
pentru tine. Este soluția ta, nu se potriveşte altuia. 

Destinul şi nemulțumirea de sine 


Aparent, cele două probleme (destinul şi nemulțumirea 
de sine) par a fi două lucruri diferite. Părerea mea este că ele 
sunt într-o strânsă interdependenţă. Nemulțumirea de sine este 
un semnal al vocii interioare că nu "suntem pe drumul" nostru, 
că nu trăim conform destinului nostru. 

Destinul există, dar el nu este un lucru foarte strict. Este 
ca un drum, poți merge chiar pe partea din dreapta, pe mijloc 
sau pe partea din stânga. Vocea interioară trage semnalul de 
alarmă doar când "ai luat-o pe arătură”. "Mersul pe arătură" 
este însoţit de sentimentul de nemulțumire de sine. În 
momentul în care eşti pe drum (pe drumul TĂU) nemulţumirea 
de sine dispare. 


sine”, nu de nemulţumire. Chiar dacă poartă aceeaşi denumire, 
cele două stări psihice sunt foarte diferite. Poţi fi nemulțumit 
din nenumărate motive (servici, familie, copii obraznici, vecini, 
emisiuni la TV), dar nemulţumit de sine nu poţi fi decât dacş 
eşti nemulțumit de tine. 

Pe de altă parte nu trebuie să confundați "mulţumirea de 
sine" cu un sentiment de mândrie exacerbată (cine mai e ca 
mine? eu sunt cel mai bun). Această stare de mândrie se obţine 
în mod conştient. Stai şi îți tot repeți în gând: sunt mare, sunt 
bun, etc. Dar, în momentul în care "laşi garda jos", adică nu-ți 
mai “alimentezi” conştientul cu astfel de gânduri, te "inundă" 
un sentiment de nemulţumire de sine. Într-adevăr, începând din 
nou să gândeşti cât de "grozav" eşti, acest sentiment dispare şi 
lasă locul, în conştientul tău, acelei stări de "cel mai bun dintre 
cel buni". 

Deci, mândria este un lucru care este mai întâi în 
conştientul tău, în gândurile tale, în voința ta; apoi repetând 
ideea cit de grozav eşti, începi să o "introduci" în alte nivele, 
din ce în ce mai profunde, ale ființei tale. Ea poate "intra" în 

subconştient; în straturile superficiale ale subconştientului tău, 
dar nu v-a putea rămâne acolo mult timp. Mândria este ca 
focul: atât timp cât îl întreţii (pui gaz sau lemne pe foc) el 
rămâne aprins. În momentul în care nu mai ai combustibil, 
focul se stinge. Tot aşa se întâmplă şi cu sentimentul de 
mândrie. Atâta vreme cât omul nu mai întreține, în mentalul 
său conştient, astfel de gânduri de mândrie, ea începe să 
dispară. 

Nemulțumirea de sine are o modalitate de manifestare 
total inversă. Ea izbucneşte din cele mai profunde straturi ale 
subconştientului şi pătrunde în conştient. Este ca o buruiană, 
dacă o tai de la suprafața pământului (din conştient), rădăcina 
rămâne în pământ (subconştient) şi peste o perioadă de timp 
buruiana va apare din nou la fel de "falnică" ca mai-nainte. 

Pentru a scapă de starea de nemulțumire de sine trebuie 
tăiată rădăcina, trebuie "umblat" la destin; trebuie să-ţi corelezi 
viața cu destinul. Atunci când viaţa se desfăşoară conform 
destinului, ființa umană nu mai este “asaltată” de sentimentul 
de nemulțumirea de sine. 

Odată ce eşti pe cale, conform destinului, o stare de 
mulţumire de sine "izvorăşte" din subconştient. În acele 
momente, chiar dacă din exteriorul fiinţei, apare un eveniment 
perturbator (să zicem că apare între tine şi o altă persoană 
cunoscută o ceartă şi aceasta îți reproşează fel de fel de lucruri: 
că nu ai fost bine crescut, că nu eşti bun de nimic, etc.) care îţi 
produce în conştient un motiv de a-ți face gânduri negre, 
subconştientul te "susține", invadându-te cu un sentiment de 
mulțumire de sine. 

Sau altfel spus: dacă eşti pe drumul tău şi la un moment 
dat eşti invadat, în mod conştient, de gânduri negre, 
subconştientul te ajută. Dar acest ajutor poate apare doar dacă 
este întrerupt fluxul de gânduri negre conştiente. Si aceasta se 
întâmplă cel mai ades în somn. 

Marea majoritate a oamenilor se roagă pentru ceva, 
pentru a li se da ceva în viață. Dar cine, oare, încearcă mai 
întâi, să afle ce i-a rezervat viața şi apoi să încerce să 
sincronizeze ceea ce vrea el, cu predestinarea lui în viaţă. 

Oare chiar ideea ursitoarelor din popor, care "îi 
imprimă" noului născut un anumit destin să fie falsă? Oare nu 
este aceasta un mod metaforic de a spune că omul are un destin 
prestabilit? 


Şi poate, nu întâmplător, termenul de destin este asociat 
cu prezenţa altor ființe. Destinul unei persoane implică o relaţie 
cu exteriorul, cu viaţa exterioară. Pe când soarta implică o 
“relație cu tine însuţi”. 

Soartă şi destin 


Aceste două cuvinte — soartă şi destin - sunt considerate 
în limba română, în zilele noastre, ca fiind sinonime, adică 
definesc acelaşi lucru (au acelaşi sens). 

Dacă ne întoarcem puțin în timp şi încercăm să ne 
imaginăm cum au apărut anumite cuvinte într-o limbă, vom 
deduce că ele au luat naştere în urma unei necesități de a 
exprima un lucru nou apărut, în viața cotidiană. 

De exemplu, cuvântul telenovelă, a apărut în limba 
română, pentru a desemna acele filme de la televizor care au 
nişte caracteristici bine definite. 

Privită superficial, o astfel de “analiză lingvistică” pare 
inutilă, dar nu este aşa. Încercând să determinăm cum au luat 
naştere anumite cuvinte, într-o anumită limbă, putem deduce 
multe lucruri interesante. 

O observaţie interesantă, pe linie lingvistică, o aduce 
Gurdjieff. El cunoştea mai multe limbi şi a putut observa, în 
acest mod, că sunt anumite limbaje care sunt deficitare chiar 
din punct de vedere al procesului de comunicare verbală. 

În anumite limbi, verbul “a spune” are un alt sens decât 
verbul “a vorbi”. La noi cele două verbe sunt considerate 
sinonime. Dar ele nu desemnează acelaşi lucru. Diferenţa 
constă în conținutul informațional al celor două procese. “A 
vorbi” poate fi comparat cu verbul “a pălăvrăgi”, adică a purta 
o discuţie, dar fără a transmite o informaţie nouă. Pe când 
verbul “a spune” implică a transmite anumite informaţii. 

În acest sens, al conţinutului informaţional, al unui text 
am putea aminti şi versurile poetului Mihai Eminescu: 

“E uşor a scrie versuri, 

Când nimic nu ai a spune.” 

Gurdjieff a observat că în anumite limbaje nu există 
două cuvinte distincte care să desemneze conţinutul 
informațional al cuvintelor vorbite. 

Un alt exemplu este verbul “a iubi”. În limba română 
acesta semnifică o gamă largă de sentimente: iubire de mamă, 
iubire de soţ/soție, iubire față de copil, iubire față de ţară, etc. 
Deci, folosind acelaşi cuvânt se descriu sentimente care, într-o 
oarecare măsură, sunt diferite. Nu poţi să-ți iubeşti soțul sau 
soția aşa cum îți iubeşti țara. 

Poporul grec a fost mai “atent” atunci când a observat 
această gamă de sentimente şi a atribuit cuvinte diferite fiecărei 
“iubiri” în parte. 

Dar să ne întoarcem la soartă şi destin. Părerea mea este 
că, în acest caz, poporul român a fost mai “abil” în a depista 
anumite diferenţe între acțiunile şi evenimentele care fac parte 
din viaţa noastră cotidiană. 

Cuvântul “soartă” desemnează acea componentă a 
ființei umane care “ne aduce în viață” evenimentele necesare în 
procesul de echilibrare a propriei ființe. 

Cuvântul “destin” reprezintă acea componentă a ființei 
umane care ne pune în interacțiune cu alte persoane care fac 
parte din comunitatea în care trăim. 

Dacă luăm în considerare noţiunea de integralitate a 
sistemelor deschise, putem spune că “destinul” unei anumite 
persoane face parte integrantă din “soarta” macro-organizaţiei 
din care provine persoana respectivă. 

Care este legătura acestor lucruri cu vocea interioară? 
Dacă vom da ascultare vocii interioare, aceasta ne va semnala 
să alegem, din gama de evenimente din viața noastră, pe acelea 
care ne pot duce la un echilibru interior din ce în ce mai mare 
ŞI, în aceeaşi măsură evenimentele care au influență pozitivă 
asupra colectivului din care facem parte. 

Dar nu numai de a alege dintr-un număr de evenimente 
aflate deja în derulare, ci ne va îndruma să şi inițiem acele 
acțiuni menite să aibă scopul de echilibrare personală şi de 
armonizare a relațiilor cu ceilalți. 

Din păcate, societatea zilelor noastre este deficitară în 
ceea ce priveşte ambele procese. 

Liniştea interioară - Ce? De unde? Când? 


Ce este liniştea interioară? Este o trăsătură a 
Adevăratului eu. Este destul de cunoscut faptul că filozofia 
orientală recunoaşte omul ca fiind compus din două eu-ri. Un 
eu inferior şi un EU Superior (care are diferite denumiri în 
diferite şcoli filozofice: Supraeu, Atman, etc). 

EU-l Superior este acea "scânteie divină" din noi. EU-I 
Superior nu moare. Atunci când omul moare, se distruge corpul 
fizic, corpul energetic, etc., dar EU-l Superior rămâne "învelit" 
în alte corpuri subtile, care, mai apoi, se va reîncarna într-un alt 
Corp fizic. 

Eu-l inferior (ego-ul) este o sumă de concepte şi 
principii de viaţă pe care le-am învăţat şi acumulat în această 
viață, de la naştere şi până în prezent. Eu-l inferior este o 
"construcție" a mediului social în care ne-am născut. Mai bine 
zis este amprenta mediului social asupra noastră, asupra fiinţei 
noastre. 

Pentru a ajunge la Adevăratul eu trebuie, mai întâi, să 
ne "distrugem" ego-ul. Nu trebuie să facem abstracție de eu-l 
inferior, dar trebuie sa-l "neglijam"” într-un mod foarte 
categoric. De aceea am folosit mai sus termenul de "distrus". 
Nu putem să ajungem la Adevăratul eu, atâta vreme cât "ne 
lăsăm conduşi" de ego-ul individual, atâta vreme cât ne ghidăm 
viața conform cu obiceiurile şi concepțiile societăţii în care 
ne-am născut. Pentru a ajunge la EU-l Superior trebuie să-i 
dăm ascultare. El "ne cheamă spre el", ne ajută să-l cunoaştem, 
vrea să-l cunoaştem şi ne dă în acest sens nişte "instrucțiuni" 
cum putem ajunge la el. 

Aceste instrucțiuni ne sunt comunicate în conştient prin 
intermediul vocii interioare sau, mai exact, prin intermediul 
unor energii-gând. 

Dar, din păcate, aceste instrucțiuni sunt în mare 
contradicție cu practicile şi obiceiurile societăţii în care trăim. 
Nu este un test din partea Adevăratului eu să vadă dacă 
"merităm" acest lucru. Este singura cale de a ajunge acolo. Să 
încercăm un exemplu. Vrem să ajungem pe creasta Făgăraşului 
(am auzit noi că acolo este foarte frumos). Ne interesăm, şi 
aflăm că pentru aceasta ar fi vreo 3-4 posibilități: ori pe la 
cabana Suru, ori pe la cabana Negoiu, ori pe la cabana Bâlea, 
etc... Dar toate aceste căi de acces presupun un urcuş pe jos, 
presupun "să urcăm muntele". Ei bine... urcuşul la deal nu este 
chiar uşor. Mulţi vor spune: "eu nu pot să urc, este prea greu 
pentru mine...". Unii vor abandona definitiv ideea de a ajunge 
pe crestele Făgăraşului. Alţii nu vor abandona ideea, dar vor 
aştepta, poate vor afla o altă cale, mai uşoară. Unii vor aştepta 
să se ivească o cale uşoară ca atunci când te plimbi pe 
esplanadă. Vor aştepta degeaba, o astfel de cale nu există. 
Pentru a ajunge pe creasta Făgăraşului trebuie "să urci la deal", 
nu poți să te plimbi. Şi asta nu din cauză că nu vrea Făgăraşul 
să ajungi pe crestele lui, ci pentru că acestea sunt singurele căi 
de acces. 

Eiii!!! Dar era vorba de liniştea interioara, nu de 
Adevăratul eu. Da, dar la liniştea interioară poți ajunge numai 
prin cunoaşterea acestuia. Liniştea interioară este un scop, iar 
cunoaşterea Adevăratului eu, este mijlocul prin care putem 
dobândi o linişte interioară stabilă. Aşa cum nu putem ajunge 
pe crestele Făgăraşului decât dacă "urcăm la deal", aşa nu vom 
putea ajunge la liniştea interioară decât dacă ne vom cunoaşte 
Adevăratul eu. 

Prin intermediul anumitor tehnici psihice putem atinge 
liniştea interioară pentru câtva timp, o putem gusta. Dar numai 
prin cunoaşterea Adevăratului eu putem face din liniştea 
interioară o prezență permanentă în fiinţa noastră. 

De unde vine liniştea interioară? Vine din "straturile" 
cele mai profunde ale subconştientului nostru. Vine din noi, din 

adevăratul nostru EU. Liniştea este permanent prezentă în 
ființa noastră, dar noi nu avem timp să o observăm. Suntem 
preocupaţi să facem bani, să urmărim toate episoadele noii 
telenovele, să vedem ce noi produse ne oferă Oriflame, etc. 
Desigur, am vrea să dobândim liniştea interioară, dar să nu 
"urcăm la deal". Nu se poate. Atâta vreme cât mintea noastră, 
conştientul nostru este acaparat de dorinţele noastre pământeşti, 
nu vom putea gusta liniştea interioară. Nu o putem gusta pentru 
că nu avem timp pentru asta. 

Deci, primul pas spre liniştea interioară este să ne 
facem timp pentru asta. Să ne smulgem 10-20-30 minute pe zi 
(de preferat dimineaţa) din activitatea cotidiană şi să încercăm 
să simțim această linişte. Este de preferat momentul dimineții 
deoarece conştientul nostru nu este "parazitat" de activitatea 
din timpul zilei. Cu alte cuvinte suntem odihniți şi cu mintea 
limpede. 

Vă propun un joc. Îl puteţi “juca” în orice moment al 
zilei când aveţi o perioadă de timp liber. Să presupunem că 
v-aţi întâlnit cu peştişorul de aur şi el vrea să vă îndeplinească 
trei dorinţe - dar numai trei - după care dispare. Într-un astfel 
de moment îi puteți răspunde rapid: o maşină, o casă, o 
femeie/un bărbat ca soție/soţ. Şi, gata!! s-au terminat cele trei 
dorințe. Vă duceţi acasă, vă urcați în maşină şi faceți o 
plimbare (sau petreceţi un concediu) cu femeia/bărbatul 
visurilor voastre. Rămâneţi fără benzină. Ptiu!!! ghinion - nu 
numai că s-a terminat benzina dar nu mai aveţi nici prea mulți 
bani. Vă puneţi întrebarea de ce nu aţi cerut peştişorului bani. 
Da, dar ar fi trebuit să renunţaţi la una din celelalte dorinţe. 
Dilema care apare este: la care? 

Timpul trece şi odată cu bătrâneţea vă gândiţi să vă 
retrageți la munte, v-aţi săturat de aglomeraţia oraşului. Dacă 
ştiaţi, îi cereaţi peştişorului o casă la munte. Bineînţeles, o 
puteţi vinde pe cea care aţi cerut-o inițial şi să cumpăraţi alta, la 
munte. Dar pe lângă muntele care vă place nu sunt case; sunt 

numai nişte colibe. Aţi prins ideea? Să presupunem că 
peştişorul vă aşteaptă să găsiți cele trei dorinţe "definitive" ale 
vieții voastre. Acele dorinţe pe care nu veți regreta că le-aţi 
avut la un moment dat şi pe care le puteţi înlocui cu altele. 

Ei, bine! ciți dintre noi, ca primă dorință ar spune, fără 
să ezite: "liniştea interioară"? 

Ştiţi când sunteți cel mai aproape de "liniştea 
interioară"? Când, la întrebarea peştişorului, veţi răspunde, fără 
a clipi măcar: "Liniştea interioară” apoi cereți un răgaz “stai să 
mă mai gândesc... casă, maşină”. 

Veţi fi aproape de liniştea interioară atunci când o doriți 
din "toți porii fiinţei dvs.". Dacă o doriți aşa că... "e bună şi ea 
la ceva..." sunteți foarte departe de a atinge liniştea interioară. 

lată că am dat răspuns şi la cea de-a trei-a întrebare. 
Când vom putea “păşi” spre "liniştea interioară"? Atunci când 
o doriți "din tot sufletul”. Până atunci puteți doar gusta din ea, 
dar nu o puteți permanentiza în ființa voastră. Cu toate acestea, 
dorinţa de a dobândi liniştea interioară, este doar o condiţie 
necesară dar nu şi suficientă. Simpla dorință de a avea linişte, 
nu ne aduce linişte. Pentru asta trebuie să "muncim cu noi”. 
Trebuie să urcăm la deal. 

Vorbeam la început de o "distrugere" a ego-ului. 
Această distrugere este menționată şi în diverse religii sau căi 
spirituale, numai că ea este descrisă sub diverse denumiri, dar 
este vorba despre acelaşi lucru. 

În creştinism lisus a vorbit despre o a doua naştere. 
Oare nu la acest fenomen se referea? Să abandonezi, să omori 
vechiul eu, vechiul ego şi să-ţi reclădeşti unul nou pe alte 
principii? Pe baza Adevăratului eu. Pe nişte baze solide, care 
nu dispar odată cu moartea corpului fizic. 

În unele căi spirituale se vorbeşte de o "abandonare 
totală în faţa divinului”. Oare nu tot la acest proces psihic se 
referă? Să-ţi abandonezi dorințele personale, dorințele 
conştientului tău şi să încerci să le percepi pe cele divine? 

Viaţa noastră cea de toate zilele 


Ne uităm în jurul nostru, la viața de toate zilele. Ce 
preocupări are omul obişnuit (vedeţi! nu am spus normal)? Sau 
mai bine zis ce preocupări avem? Ne preocupă moda, sexul, 
maşinile, competiţiile sportive, telenovelele, etc. Aceste lucruri 
au fost inventate de om, cu câteva zeci sau poate chiar sute de 
ani în urmă. 

Cu toate preocupările noastre vrem să-l "cunoaştem" pe 
Dumnezeu. Dacă ne uităm în Biblie vom vedea că Dumnezeu a 
creat Soarele şi Luna, Pământul şi Apele, plantele şi animalele. 
Dacă vrem să-l cunoaştem pe Dumnezeu, de ce nu încercăm 
să-i cunoaştem mei întâi "OPERA". Mulţi oameni studiază 
opera lui Eminescu, opera lui Goethe, opera/operele lui 
Mozart, etc. Dar cine studiază opera lui Dumnezeu? Creaţia lui 
Dumnezeu? 

Cu câţiva ani în urmă a apărut, în traducere în limba 
română, cartea: "Atomul - un univers" scrisă, se pare, de Isaac 
Asimov. Nu este "deloc" o carte SF. Este o carte "strict" 
ştiinţifică. Încearcă să explice viaţa, ceea ce, cu milioane de ani 
(sau poate chiar miliarde) se spune, că a creat Dumnezeu. 
Pentru ca, în final să încerce să explice universul. Voi enumera 
titlurile unor capitole: Materia, Lumina, Electronii, Izotopii, 
Dezintegrările, Quarcii, iar ultimul capitol: Universul. 

Unii dintre dvs. vor spune că studiul materiei revine de 
drept fizicienilor. Din punctul de vedere al societăţii moderne 
acesta este adevărul. Trăim într-o societate în care OAMENII 
se împart în: fizicieni, medici, ingineri, profesori, poliţai, 
programatori, etc. Cunoaşterea noastră se reduce la cunoaşterea 
unei meserii (specializări) care să ne asigure banii necesari unui 
trai mai mult sau mai puţin lipsit de griji materiale. Unde a 
ajuns omenirea prin această "despărțire" (fragmentare a 
cunoaşterii)? Un om obişnuit (profesor, inginer, etc.) are 
pretenția de la un medic să-l facă sănătos, atunci când este 

bolnav, atunci când organismul lui s-a îmbolnăvit. Omul 
(omenirea din ziua de azi) consideră că "este datoria” 
medicului să-l facă sănătos. Păi bine, dacă omul respectiv nu 
respectă anumite reguli necesare unui trai sănătos (alimentaţie 
cât mai naturală şi proaspătă, un aer fără toxine, mişcare fizică, 
etc.), totuşi are pretenţia de la medic (sau într-un sens mai larg, 
de la practica medicală) să-l vindece. Este ca atunci când în 
rezervorul unei maşini am pune numai gazolină (şi bineînţeles, 
la un moment dat, motorul se va strica/înfunda) şi am avea 
pretenția ca ea să funcționeze la parametrii normali, iar când se 
strică mergem cu ea la service şi vrem să fie reparată. 

Comparaţia nu este prea bine aleasă, pentru că maşina 
se poate repara. Dar cum? Mecanicul desface motorul bucată 
cu bucată, ia piesă cu piesă şi le curăță (în anumite locuri 
înlocuieşte chiar, unele piese foarte uzate cu altele noi), după 
care le asamblează, le reglează şi maşina (motorul) este 
aproape ca nou. Ar putea un medic (sau o clinică întreagă de 
medici, sau toți medicii din lume) să ia un om, să-l desfacă 
“bucată cu bucată”, să ia organ cu organ şi să îl curețe? Nu 
cred? Medicina nu a ajuns într-un asemenea stadiu şi nici nu 
cred că va ajunge vreodată. Chiar dacă, în zilele noastre, se 
vorbeşte mult despre ideea de clonare ca o modalitate de a 
obţine organe compatibile cu ale organismului uman inițial, se 
pare că nu este o soluţie care să corespundă nu numai din punct 
de vedere al unei vieți materialiste, dar ce să mai spunem dacă 
am lua în calcul şi moralitatea religioasă. 

Dar să revenim la ideea de unde am plecat, de 
fragmentare a cunoaşterii. 

Unii dintre cei ce vor citi aceste rânduri probabil vor 
riposta că nu toţi oamenii au posibilitatea să înveţe, să înțeleagă 
astfel de lucruri (fizica atomică, fiziologie umană, etc.). Nu 
cred ca este adevărat. Cred ca aşa a lăsat Dumnezeu viața pe 
pământ. Ca omul să cunoască şi să înțeleagă viaţa şi principiile 
ei. Să înţeleagă ceea ce îl înconjoară. Să înţeleagă legea 

cauză-efect (nu doar să o creadă rațional, ci să o înțeleagă şi să 
poată determina pe baza evenimentelor prezente, cauza care 
le-a generat). Să înțeleagă mecanismele "ce pun în mişcare" 
viața. Veţi spune că nu toți oamenii au capacitatea intelectuală 
de a putea înţelege aceste lucruri. 

De acord; “nu pot înţelege”, dar în structura fiinţei lor 
(în acest context luăm în considerare inclusiv cele 90 procente 
din masa de creier a omului; recunoscute a fi ne-utilizate chiar 
şi de medicina occidentală) au potențialul de a ajunge la “o 
cunoaştere integrală“ a ceea ce reprezintă “materia şi viața în 
univers”. 

“Prin intermediul spiritului, Natura a fost implicată în 
materie şi evoluează prin diferite stadii. Omul este rezultatul 
involuției spiritului şi al evoluţiei materiei, efectul final al 
acestei cauze este "auto-realizarea”, care înseamnă ajungerea 
Cunoscătorului {n stadiul de perfecțiune în care El se poate 
cunoaşte pe Sine. 

Ființa umană posedă o capacitate inerentă de 
auto-cunoaştere. dar a te cunoaşte pe tine însuţi nu înseamnă 
doar a şti că te cheamă John, Jacob sau Henry, că eşti înalt, 
scund sau potrivit ca înălțime, că eşti bun sau rău, şi aşa mai 
departe; înseamnă să cunoşti şi misterul propriei tale existențe, 
teoretic şi practic, să ştii ce eşti înăuntrul tău, de unde ai venit 
şi cu ce scop te-ai născut pe pământ; daca vei trăi aici veşnic, 
ori şederea îţi este numai de scurtă durată, din ce eşti alcătuit 
şi ce atribute ai; dacă te numeri printre îngeri, contemplând 
frumuseţile naturii lui Dumnezeu, ori faci parte dintre 
animalele care nu ştiu decât sa mănânce, să bea şi să fie 
satisfăcute; ori dacă faci parte dintre demoni.” 

Din citatul de mai sus se poate desprinde ideea că 
această cunoaştere integrală a naturii umane nu este doar o 
potențialitate a ființei umane ci chiar acesta ar fi scopul 
existenţei omului, țelul suprem al vieții organice. 


” Inayat Khan, Pasi pe cale, Editura Herald, 2004, pag 161 

Acest lucru nu este imposibil. Iar pentru asta nu trebuie 
să înveţi şcolăreşte zecile de discipline şi ramuri ale ştiinţei 
contemporane (medicină, chimie, astronomie, etc.). Ar trebui 
învățate şi înțelese principiile de bază care guvernează atât 
microcosmosul cât şi macrocosmosul. 

“Este imposibil să studiezi un sistem al universului fără 
să studiezi omul. În acelaşi timp este imposibil să studiezi omul 
fără să studiezi universul. Omul este o imagine a lumii. El a 
fost creat chiar din legile care au creat ansamblul lumii. Dacă 
un om S-ar cunoaşte şi s-ar înţelege pe el însuşi, ar cunoaşte şi 
ar înțelege întreaga lume; toate legile după care a fost si este 
guvernata lumea. Si invers, din studiul lumii şi al legilor care o 
guvernează, el ar învăţa şi ar înţelege legile care il guvernează 
pe el însuşi.” 


1 P, D, Ouspensky, Fragmente dintr-o învăţătură necunoscută, Editura 
RAM, 1997 

Evoluție spirituală 


De multe ori mi-am pus întrebarea: "Ce este evoluția 
spirituală?" În ce se poate concretiza. Multă lume vrea să 
evolueze spiritual. Dar ce poate face pentru aceasta? Dacă vrei, 
de exemplu, să înveţi electronică, problema este simplă, iei un 
manual de electronică (electricitate), un pix, nişte foi, multă 
răbdare şi, încetul cu încetul, începi să descifrezi, unul câte 
unul principiile acesteia. Dar dacă vrei să evoluezi spiritul ce 
faci? Ce manual iei? Ce reguli urmezi astfel ca informaţiile 
asimilate să fie integrate într-un tot unitar, în aşa fel încât să şi 
înţelegi ceea ce ai învățat. 

În primul rând, altă întrebare: "ce înseamnă evoluţie 
spirituală?". Dacă încercăm să definim conceptul de 
“electronică”, procesul este aparent simplu: piese electronice 
(rezistenţe, tranzistoare, circuite integrate, etc.), principiile de 
funcționare ale pieselor respective, etc. Şi am putea da o 
definiție aproximativ mulţumitoare a electronicii. Dar cum am 
putea defini "evoluția spirituală"? 

Probabil, cea mai apropiată de realitate definiție a 
noţiunii (procesului) de “evoluţie spirituală” este: "o creştere a 
puterii de înțelegere". A puterii de înţelegere a vieţii de zi cu zi, 
a fenomenelor ce guvernează viața (legea cauză-efect, legea 
conservării energiei, etc.). Dar nu numai viața materială, ci şi 
cea emoțională. De asemenea şi influența unor stări psihice 
(specific umane) funcţie de anumiţi parametri de mediu (climă, 
anotimp, etc.) 

Da, sunt de acord: nu toți oamenii au aceeaşi capacitate 
intelectuală, nu au aceeaşi capacitate de memorare şi sinteză a 
cunoştinţelor acumulate. Am putea face o comparaţie a 
diferitelor nivele de înțelegere ale omului cu procesul de 
şcolarizare din zilele noastre. Unii “şcolari” sunt în clasa a X-a 
(au ajuns să studieze derivatele şi integralele), alţii în clasa a 

VI-a (învaţă triunghiul, cercul, pătratul), alţii în clasa a II-a 
(învaţă tabla înmulțirii), iar alții în clasa I-a (învaţă să facă 
beţişoare). 

Aşa şi la oamenii maturi, nu le poţi cere la toți să 
înțeleagă legea cauză-efect sau sentimentul "iubirii fără 
obiect". Unii încep cu legea iubirii (acest "proces", al iubirii, 
fiind un proces afectiv care nu solicită prea mult capacitățile 
cognitive, dar are darul, atunci când este "practicat" consecvent 
şi "din tot sufletul” să deschidă noi "porţi către univers, către 
cunoaştere"). După o iubire puternică, trăită "din toți porii 
ființei tale" observi că înţelegi altfel viața. Că ea capătă noi 
valenţe pentru tine. Că eşti, parcă, mai înţelegător cu cei din 
jur, că eşti cuprins de o oarecare compasiune pentru cei 
"oropsiți de soartă". Şi, dacă ai puterea să iubeşti în continuare, 
observi că şi iubirea s-a transformat. Parcă a devenit mai 
"subtilă", mai fină, mai matură, etc. şi, până la urmă, ajungi la 
"iubirea fără obiect". 

Alţi oameni au "învăţat" legea iubirii în alte vieţi şi 
acum pot învăţa alte "lecții". Dar, odată legea iubirii învățată, 
ea nu te va părăsi niciodată (mă refer la viețile viitoare), numai 
că acea iubire "efervescentă” se transformă într-o iubire mai 
“domolită”, mai rațională - care se poate defini mai mult ca un 
sentiment de compasiune (vă rog sa nu luaţi cuvintele folosite 
ad-literam, încerc să caut prin “vocabularul limbii române" 
acele cuvinte care se potrivesc cât mai bine unor stări 
sentimentale, unor trăiri afective). 

Această "putere de înţelegere" se reduce, în cele din 
urmă, la activarea anumitor formaţiuni nervoase din creier. Sau 
mai bine zis, la re-activarea acestor formațiuni 

Creierul este, un fel de tablou de comandă, un fel de 
poartă (cu mai multe canale) a  conştientului către 
subconştientul universal. Să încercăm să facem o reprezentare 
grafică a relaţiei de subordonare a “sinelui” individual față de 
“sinele” universal: 

In care: 


ETS — Eu-l tău superior — adevăratul eu, nemuritor (sine 
individual), 

IU - Inteligența Universală (sine universal) 

CU - Creierul uman 

CO — Conştientul omului 

CN-ETS - Centrii nervoşi responsabili de comunicarea 
conştientului cu ETS 

CN-IU - Centrii nervoşi responsabili de comunicarea 
conştientului cu IU 


La naştere creierul copilului s-a format după matrița 
imprimată de ETS (Eu-l tău superior - care rămâne chiar şi 
după moartea fizică). Asta nu înseamnă că noul născut are în 
creier informațiile asimilate în alte vieți, ci el are "deschise 
canalele" prin care poate accesa aceste informaţii aflate 
(stocate) în ETS sau în alte corpuri (învelişuri) ale acestuia şi 
care sunt şi ele ne-distructibile de moartea corpului fizic. 
Copilul, în timpul vieții, "suportă" un proces educațional, care, 
din păcate, în zilele noastre, duce spre inhibarea (blocarea) 
acestor canale cu ETS. Aceste canale de comunicare cu ETS 
"au ca proiecție” în CU anumiți centri nervoşi. Canalul de 
comunicare dintre ETS si CU se blochează datorită "atrofierii" 
centrilor nervoşi din creier. Dar aceşti centri sunt "responsabili" 

şi de coordonarea altor centri nervoşi (tot din CU) care sunt 
răspunzători de comunicarea cu IU. Dacă primii centri se 
blochează, automat şi centrii CNIU suferă un blocaj iar canalul 
de comunicare cu IU se obturează. 

Observaţie: Raja Yoga încearcă să deschidă aceste 
canale (mai precis să reactiveze centrii nervoşi corespunzători) 
folosind nişte "mijloace mai mecaniciste": concentrări, 
meditații, etc. Jnana Yoga încearcă acelaşi lucru dar prin 
metode oarecum diferite. Prin metode cognitive, pas cu pas. În 
final, ambele metode duc la acelaşi rezultat: dobândirea unor 
noi cunoştinţe (asimilarea unor noi informaţii) provenite în CO 
prin deschiderea canalelor de comunicare dintre CU şi IU prin 
activarea CNIU. 

Să vă dau un exemplu ("trăit" de mine) vizavi de acest 
proces de blocare a centrilor nervoşi. Discutam odată (mai 
precis în anul 1994) cu două persoane (studente în ultimul an la 
facultatea de chimie). Le-am întrebat dacă au învăţat la 
facultate despre quarci. Având în vedere răspunsul lor negativ, 
mirarea mea era foarte mare. În ultimul an de facultate, după 
patru ani de la evenimentele din decembrie 1989 (aproape o 
explozie informaţională) şi nici un profesor nu le vorbise 
despre o teorie deja dovedită şi în mod experimental. Le-am 
explicat ce sunt quarcii şi cum se integrează ei în teoria 
particulelor elementare. Una, dintre persoane a manifestat un 
oarecare interes, i se părea interesantă ideea. Nu că ar fi 
crezut-o, dar îi dădea anumite "şanse de adevăr" (ca orice 
informație nouă, avea nevoie de o perioadă de asimilare). 
Cealaltă persoană nega cu "toată puterea" această teorie. 

Nu numai că nu-i dădea nici o “şansă de adevăr”, dar 
susținea cu toată convingerea că este o minciună, că atomul 
este compus din electroni, protoni şi ar mai exista şi fotoni, etc. 
şi atât. Am întrebat de ce crede acest lucru. Mi-a răspuns: 
"Pentru ca aşa este dat. Aşa este structurată materia, aşa este 

lăsată de la Dumnezeu, dacă era altfel, învăţam la şcoală. Tu ai 
citit prostii pe undeva şi le crezi ca un fraier ce eşti”. 

Am mai încercat să le explic cum iau naştere teoriile 
ştiinţifice şi cum multe dintre ele au valabilitate doar câțiva ani. 
În aceşti ani, ştiinţa face “paşi înainte”, găsind noi fapte 
experimentale pe baza cărora se elaborează noi teorii. Iar, 
uneori, noile teorii vin în contradicție cu cele vechi, 
înlocuindu-le definitiv. Astfel, ținând cont de noile dovezi 
experimentale, vechile teorii pot fi considerate drept false 
“păreri” asupra procesului/obiectului analizat. 

Poate unii dintre dvs., mai duri, vor cataloga o astfel de 
persoană (datorită atitudinii refractare față de o ipoteză 
ştiinţifică) "o proastă". Bine, bine, mă întreb eu, dar prostia 
cum se poate explica. O persoană "proastă" are mai puțin 
creier, are mai puține circumvoluțiuni? Are mai puțini neuroni? 
Probabil o astfel de persoană are puțini centri nervoşi în "stare 
de funcţiune", marea majoritate sunt ne-activaţi. 

Sau, în altă ordine de idei, persoana refractară de mai 
sus, poate fi un bun exemplu de ceea ce reprezintă autoritatea 
şcolii, la un moment dat. 

Mult timp m-am gândit la această întâmplare. De ce o 
persoană îi dădea ipotezei, o oarecare credibilitate iar cealaltă o 
nega cu desăvârşire. O fi prima persoană o "fraieră" care crede 
tot ce-i spui? O fi o fire mai slabă şi un caracter mai uşor de 
manipulat, iar cea de-a doua persoană dispune de un caracter 
ferm, hotărât, categoric. Cel mai mult mi se pare adevărată 
următoarea ipoteză: ETS-ul primei persoane a dobândit în 
viețile anterioare o putere de înțelegere mai mare. Din această 
cauză, la naştere, CNETS au fost "mai puternic activaţi”, iar 
procesul educaţional "nu a reuşit" să-i blocheze în totalitate 
CNETS şi implicit ea "simţea" în subconştient (şi implicit 
conştientiza) "semnalele" date de ETS-ul ei, că ipoteza despe 
quarci poate fi adevărată. 

Ce se întâmplă cu omul matur? Prin anumite tehnici 
(meditaţie, procese cognitive) el poate să-şi activeze nişte 
CNETS şi implicit "să dea aripi" activării CNIU, şi prin aceasta 
poate percepe anumite mesaje, informaţii din IU. Marii maeştri 
spirituali (Budha, Maharishi, Mahomed), dar şi marii 
inventatori ai lumii (Edison, Einstein, etc) s-au "branşat" la IU 
şi au perceput din această imensă “bază de date” informații. 
Fiecare a perceput categoria de informaţii din "sfera lui de 
interes". Preocupat fiind de o problemă, te gândeşti intens la ea. 
Este aproape ca şi o meditaţie Yoghină. 

Informaţiile percepute direct de marii spirituali ai lumii, 
au fost transmise, până în zilele noastre în formă scrisă (într-un 
limbaj specific, folosind capabilitățile vocabularului limbii 
respective). 

În momentul în care cineva citeşte o informaţie de acest 
gen, foarte uşor o poate memora, dar există "diferite grade de 
înțelegere" a informației respective. Să încercăm să facem o 
scurtă analiză a procesului de înțelegere şi memorare a unor 
idei. Citiţi o carte, dar nu una de beletristică cu descrieri de 
peisaje şi acţiuni care vă ţin sub tensiune, ci una filozofică, care 
ridică nişte probleme de viaţă. Unele idei le rețineți 
(memorati), altele le înțelegeți. Dacă, peste un anumit timp 
recitiți cartea, veţi observa că "o înţelegeți altfel", că la prima 
citire "v-au scăpat nişte aspecte", nişte mici amănunte. lar dacă 
o citiți a treia oară veţi face aceleaşi constatări, că ați omis nişte 
detalii. 

De fapt, dacă intrăm în detalii, în acest proces de 
înțelegere a informațiilor dintr-o carte, sunt două lucruri 
diferite: 

1. În primul rând, vor fi anumite informaţii complet noi, 
care efectiv v-au “scăpat” la citirea anterioară, 

2. În al doilea rând, anumite informaţii, idei, pe care 
le-aţi reținut (memorat) din citirea anterioară, vor căpăta noi 

valenţe. În sensul că aceste idei îţi vor dezvălui alte sensuri, 
alte înțelesuri. 

În acest context, se poate lesne observa, ce înseamnă 
diferite "grade de înţelegere". Şi asta nu numai asupra unei 
cărți, ci şi mai restrâns, asupra unei idei, concepții, atitudini de 
viață. 

Dar să încercăm să explicăm ceea ce se întâmplă. Să 
zicem că o persoană "se forțează" să înțeleagă anumite idei 
(sau în Raja Yoga: să facă meditație pe anumite subiecte). Până 
la urmă reuşeşte "să ajungă" la IU şi "să extragă de acolo ceea 
ce îl interesează". Automat aceste cunoştinţe se reflectă în CO 
prin nişte idei (de mulți oameni, considerate geniale, dar care, 
pentru IU, sunt de fapt doar simple idei-energii, iar IU are 
astfel de idei foarte, foarte multe.... trebuie doar "să cauţi din 
tot sufletul”). Ce simte omul? Că memoria, sau mai bine zis, 
conştientul lui s-a îmbogățit. Dar nu numai "conştientul" 
beneficiază de un astfel de proces. Automat aceste informații 
pătrund până în ETS, ajutate fiind de activarea CNETS. Şi 
acest proces continuă de-a lungul vieților succesive până când 
ETS devine echivalentă cu IU, dar la o scară mult mai mică. 

Echivalenţa dintre ETS şi IU nu este privită din punct 
de vedere cantitativ ci calitativ. Am putea face următoarea 
comparație: [U să o asemănam cu un ocean iar ETS cu un 
pahar cu apă de râu. Apa din pahar nu are aceeaşi compoziţie 
cu apa din ocean. Adăugăm în pahar sare, astfel încât 
concentraţia să fie identică cu cea a oceanului. Mai adăugăm şi 
alte micro-organisme specifice apei oceanului. Adăugăm şi 
alge, etc. Până când apa din pahar va avea aceeaşi compoziţie 
cu cea a oceanului. În acest mod am putea defini cele două 
entități (oceanul şi paharul) ca fiind echivalente din punct de 
vedere al conţinutului. 

Mulţi dintre cititorii acestor rânduri vor fi probabil 
refractari la ideea că există în univers o mare “bază de date”. 

Dar oare, următoarele cuvinte din biblie nu pot fi interpretate 
astfel: 

“Ceea ce a mai fost, ceea ce va mai fi, şi ceea ce s-a 
întâmplat se va mai petrece, căci nu este nimic nou sub 


Dar să revenim la “puterea de înţelegere”. Ideea 
înțelegerii unui concept, pe diferite nivele, este abordată şi de 
Paul Brunton: 

"Oameni, care au crezut că voi scrie la fel şi despre 
acelaşi subiect, (notă: este vorba de cărțile scrise de Brunton) 
nu înţeleg că aceste scrieri sunt feţele unui singur cristal, care 
dezvăluie adevărul aşa cum l-am aflat eu. Cu aceasta nu 
doresc să spun că au aceeaşi valoare, pentru că adevărul are 
mai multe nivele, care depind în mare măsură de priceperea 
noastră. Chemarea omului este să caute adevărul cel mai înalt. 
Sper că aceasta chemare este şi a mea şi că voi afla adevărul 
si îl voi face să vorbească într-o lucrare viitoare. Acest lucru îl 
vor înțelege imediat putini, căci mulțimile doresc şi înțeleg 
adevărul, doar dacă apare însoțit de zgomote de efect şi este 
anunțat cu surle si trâmbiţe. De aceea, ei recunosc nu atât 
adevărul, cât mai degrabă aparențele sale diferite. În cărțile 
mele, am dorit să stabilesc şi câteva dintre aceste puncte de 
vedere diferite, înainte de a mă ridica în sfera rarefiată a 
adevărului final transcedental, unde, după câte ştiu, puţini mă 
vor urma. Acest adevăr este însă singurul scop al existentei 
noastre şi singura rațiune a realizării umane." 

Care este legătura dintre vocea interioară şi “evoluţia 
spirituală”? Sau mai bine zis: cum poate vocea interioară să 
influențeze (sau să ne ajute) înțelegerea unor concepte, idei, 
etc. Memorând haotic, fără “un algoritm” bine definit, anumite 
informaţii, ele nu duc la mărirea puterii de înţelegere. Atunci 
care ar putea fi algoritmul care l-am putea folosi cu 


1 Ecelesiastul: 1:9 
'2 Paul Brunton, Căutarea Supraeului, Editura Eşantion, 1993, pag 33 

“randament” maxim. Din păcate nu se poate determina un 
astfel de algoritm generalizat, pentru toți oamenii. El este 
particular fiecărei ființe umane în parte, fiecărei etape din viață 
în parte. Vocea interioară ne poate ghida în acest proces al 
înțelegerii. Ea ne ghidează spre acele activităţi, acțiuni, 
informații care ne sunt imediat necesare procesului de 
înțelegere. 

Să facem o comparaţie cu un joc de puzzle (acel joc, 
care din mici cartonase, decupate după o linie curbă şi 
asamblate corespunzător, se alcătuieşte o imagine bine 
definită). Informaţiile memorate aleator din cărți sunt ca piesele 
din joc, amestecate. Vezi desenul care este reprezentat pe 
fiecare dintre ele (eşti conştient de informație), ţi se pare uneori 
destul de clar, dar nu poţi vedea “măreția” întregului, nici 
măcar nu o poţi intui. 

Vocea interioară ne arată acele cartonaşe care trebuiesc 
asamblate în locurile imediat necesare să fie completate. Ne 
indică, cu aproximaţie, şi acele locuri care “aşteaptă” piesa 
corespunzătoare. 

“Cunoaşterea este un lucru, înțelegerea este altul. Dar 
oamenii confundă aceste două concepte, sau nu vad clar care 
este diferența. Doar cunoaşterea nu duce la înțelegere. 
Înțelegerea nu poate fi mărită doar prin acumularea de 
informaţii. Înțelegerea depinde de relaţia dintre cunoaştere si 
existenţă.” 

Continuând comparația cu jocul nostru, am putea spune 
că nu este important să adunăm cât mai multe cartonaşe 
(cunoştinţe), ci este vital, pentru înțelegere, să asimilăm acele 
informații care pot fi imediat asamblate in desenul deja început. 


2? P, D. Ouspensky, Fragmente dintr-o învăţătură necunoscută, Editura 
RAM, 1997 

Calea spirituală 


În România zilelor noastre, este aproape o modă ca, în 
cercul de cunoştinţe a unei persoane, să se ştie că este 
preocupată de “lucruri spirituale". Înţelegând prin lucruri 
spirituale, de la simpla activitate de a merge la biserică şi a 
aprinde lumânări, până la a practica anumite metode sau tehnici 
de proveniență orientală. 

Să începem cu o comparaţie. Să presupunem că cineva 
vrea să-şi facă o casă (o clădire). Pentru a o realiza va trebui să 
urmeze "un algoritm" foarte precis. În primul rând, va trebui să 
facă o groapă (de dimensiuni bine precizate, funcţie de 
construcția finală), după care va turna temelia, dar nu oricum, 
ci va pune în ea diferite materiale (în cantități bine calculate) 
care să-i confere o rezistență sporită. După care va turna un 
planşeu. După care va începe să zidească etajul I. După care va 
turna iarăşi un planşeu, şi aşa mai departe, până când va 
construi acoperişul. 

Până s-a ajuns la acest "algoritm", acum câteva sute sau 
chiar mii de ani în urmă, a trebuit ca unii oameni să “pună 
mână de la mână” si să facă fel de fel de încercări, mai mult sau 
mai puţin reuşite. Oricum, până la urma, s-a ajuns la un 
algoritm (sau poate la mai multe) care, urmat întocmai, la final 
să rezulte o casă (o construcţie) bine definită şi cu nişte 
caracteristici specifice de rezistenţă, fiabilitate, confort şi 
utilitate. 

Ceva asemănător s-a întâmplat şi în cazul "căilor 
spirituale". Au fost unele persoane (în acest caz, al şcolilor 
spirituale, una singură) care în decursul vieţii, practicând fel de 
fel de tehnici şi experimentând fel de fel de "trăiri" au ajuns să 
"conceapă" (inventeze, să pună bazele, etc.) o anumită cale, sau 
şcoală. Sau cu alte cuvinte: să găsească un "algoritm" (o 
secvenţă de paşi, tehnici, procedee) care să te ducă la anumite 
realizări bine precizate. În acest sens putem aminti: Budha, 

Maharishi, care şi-au făcut, conform experienţei lor, un 
"algoritm" de evoluţie spirituală. Unii practicanți ai acestor căi, 
să le spunem inițiale (atenţie! nu iniţiatice) au adus diferite 
modificări sau adaptări în funcție de experiența şi 
temperamentul lor. De multe ori, aceste schimbări au fost atât 
de profunde încât s-au constituit în căi (sau şcoli) complet noi. 

Acest fenomen de “divizare” a şcolilor este un proces 
natural, care vine în urma unor acumulări de experienţe 
practice şi care țin seama de faptul că oamenii sunt foarte 
diferiți unii de alţii. Nu pot fi toţi încadrați în aceleaşi tipare. 
Sunt anumite temperamente mai sentimentale, unele mai 
înclinate spre activități raționale. 

Voi sublinia în acest moment, chiar dacă nu pentru 
prima oară în această carte, că vocea interioară este cea care îţi 
cunoaşte cel mai bine temperamentul şi te îndrumă spre acele 
“experienţe de viață” care să te conducă spre starea de echilibru 
stabil. 

Dacă cineva vrea să urmeze o cale spirituală ar trebui să 
adopte una deja existentă (potrivită temperamentului său) şi să 
practice metodele şi tehnicile specifice acelei căi. Ar trebui să 
"aleagă un algoritm" care a fost testat de alţii că are o finalitate 
spirituală bine definită şi testată. Nu toți oamenii au "puterea" 
de a-şi găsi o cale nouă, proprie, de a concepe un alt algoritm 
propriu. 

Continuând  comparația noastră, având în vedere 
construirea unei case, ce s-ar întâmpla dacă cineva ar face o 
mică groapă, ar “turna” o parte din temelie, după care ar 
construi un fragment de zid. Ar mai face un zid, undeva prin 
grădină, ca apoi sa-l aranjeze unde i se va părea lui potrivit. Nu 
va ieşi din acele încercări, nici un fel de clădire. Sau poate se 
va constitui ceva care să semene cu o casă, dar va avea ea acele 
caracteristici care să-i confere un statut de casă “bună” şi 
durabilă? 

Este adevărat, în zilele noastre este destul de greu să 
găseşti o cale care să corespundă întru-totul personalității tale. 
Dar asta nu înseamnă că, simpla citire a unor cărți, este o 
practică care să te ducă spre echilibru. De multe ori, unele cărți, 
sunt scrise de persoane cu o anumită experiență practică, care 
au găsit o parte din adevărul lor propriu (vezi citatul de mai sus 
a lui Brunton) şi care, cu o siguranță aproape imbatabilă îl 
ridică la rang de adevăr universal, valabil pentru toţi oamenii. 

Nu este în intenția mea să critic, sau să judec, dar am 
observat anumite tendinţe, am încercat să mi le explic, mai 
întâi mie, şi acum (ajuns la un echilibru destul de stabil) să le 
expun în mod public. Au fost tipărite în România nişte cărți 
scrise de Lazarev. În a trei-a şi a patr-a carte începe să-ți 
revizuiască anumite păreri, idei (pe care în primele două cărți le 
"ridica la rang de lege absolută”). Aceste prime lucrări "au 
bulversat” anumite persoane care au citit cărțile lui, iar 
informațiile conţinute în primele cărți au încercat să şi le 
integreze ca fiind adevăruri ultime. Iar în cărțile care au urmat 
şi-au dat seama că au greşit. Aşa cum am mai spus, nu vreau 
să-l critic pe Lazarev, sau să critic spusele lui, dar ca el sunt 
multe persoane, care iau ca "adevăr absolut”, un adevăr al 
"treptei pe care se află", sau altfel spus: un adevăr pe care îl 
înțeleg prin prisma puterii lor de înţelegere, la un moment dat. 

În altă ordine de idei, în afară de persoanele care se 
“ghidează? conform principiilor enunțate prin diferite cărți, 
sunt şi unii oameni care frecventează o "anumita ramură" o 
perioadă de timp, după care schimbă şi urmează o alta 
"învăţătură", o altă perioadă de timp, după care iar schimbă şi 
tot aşa. Ei susțin că asimilează din fiecare "ce este mai bun" 
pentru ei. 

Cum poţi "tu", ca fiind, "căutător al unei căi" şi fiind la 
începutul drumului tău spiritual, să-ţi dai seama ce e bine şi ce 
nu pentru tine? Este ca şi cum un copil din clasa II-a şi-ar alege 
singur disciplinele care îi vor fi utile şi care îl vor ajuta să-şi 

facă o educaţie durabilă. Un astfel de copil va alege maşinuţele 
şi jucăriile care “crede el” că-i sunt utile. 

Aşa şi omul nostru care voia să construiască ceva şi-şi 
face un zid aici, unul la o oarecare distanță; undeva o groapă şi 
o parte din temelie. El, în neştiința lui, crede că face ceea ce 
este mai bine. Şi într-adevăr, fiecare componentă, luată separat, 
are temeinicia ei. Dar privit totul in ansamblu, ceea ce a făcut 
el, este fără o finalitate clară. Nu poate fi integrat într-un 
produs finit, cu o utilitate definită. Dar el este convins că a 
făcut ceea ce este mai bun. El nu are “o viziune de ansamblu” 
asupra întregii construcții. Aşa şi omul "preocupat de cele 
spirituale", luând o tehnică “de aici”, una din altă parte, se va 
rătăci "în începuturi" şi nu numai că nu va putea face "paşi 
înainte", dar are posibilitatea să-şi producă grave dezechilibre. 

Impăcarea cu tine şi ceilalți 


Peste tot, în "scrierile de spiritualitate”, se vorbeşte 
despre avantajele "apropierii" de Adevăratul eu. Dar oare nu 
sunt şi dezavantaje? Nu am spus <bune şi rele> ci am zis 
<avantaje şi dezavantaje>. 

Se vorbeşte despre împăcarea cu sine însuţi şi despre 
împăcarea cu cei din jurul tău. Indiscutabil, împăcarea cu sine 
se realizează prin apropierea de Adevăratul eu şi constituie un 
mare avantaj, un mare punct de echilibru. Dar împăcarea cu 
ceilalți oameni şi implicit cu sistemul de valori al lumii 
moderne, este discutabilă. După părerea mea, apropierea de 
Adevăratul eu duce la o ne-împăcare cu cei din jur. Şi să vă 
explic de ce cred acest lucru. 

O veche zicală spune: "Ce preferi să-ți spun: adevăruri 
dureroase sau minciuni frumoase?". În momentul apropierii de 
Adevăratul eu începi sa nu mai agreezi "minciunile frumoase" 
şi vei deveni adeptul "adevărului" - oricât de dureros ar fi el. 
Dar asta nu numai să le auzi despre tine ci să şi le spui celor 
din jur. Dar, în acest context, să fim sinceri, trăim într-o 
societate în care marea majoritate a oamenilor preferă să audă 
"minciuni frumoase". Spunându-le oamenilor "adevărul în față" 
nu "vei fi acceptat" în rândul lor sau cel puţin vei fi considerat 
“un ciudat”. Mulţi din cei care te înconjoară vor declara 
(verbal) că şi ei preferă "adevărul", dar faptele, în general, arată 
cu totul altfel. 

Există, bine-înţeles, şi varianta cu adevărul spus în mod 
diplomatic, “îmbrăcat” într-o formă verbală care să nu 
deranjeze. Dar, din păcate, SupraEu-ul este adeptul “adevarului 
spus în față”. Şi sunt motive bine întemeiate, pentru care 
această modalitate de exprimare are rezultate mult mai directe. 
De cele mai multe ori, exprimările ocolite (poate deseori, 
metaforice) îl fac pe interlocutor să nu înţeleagă adevăratul 
sens al mesajului. 

Când spun "adevăruri", nu mă refer la "adevăruri 
impersonale", cum ar fi 7x7=49 sau alte teorii demonstrate de 
ştiinţe. Mă refer la "adevăruri personale". Spune-i unei rude că 
greşeşte în educaţia copilului, spune-i soţului/soției că nu face 
bine ceea ce face, spune-i unui coleg de servici că soluţia 
aleasă de el nu este bună... etc. 

O să ripostați că are importanță şi tonul şi momentul 
(starea de spirit a interlocutorului) în care o spuneţi. Sunt de 
acord. Dar nu de justificări raționale este nevoie în această 
problemă. Asta este cea mai mare problemă cu care se 
confruntă cei care se apropie de Adevăratul eu: acceptă din ce 
în ce mai greu minciuna; sau, ca să nu fim aşa de duri în 
limbaj, am înlocui cuvântul "minciună" cu expresia "ocolirea 
adevărului”. 

În altă ordine de idei, trăim într-o societate în care 
trebuie sa facem multe compromisuri. Apropiindu-te de 
Adevăratul tău eu vei accepta din ce în ce mai greu 
compromisurile, atât cele făcute de tine cât şi cele pe care le fac 
persoanele care te înconjoară, încercând “să-ţi intre în voie”. 
Dar acest lucru numai în cazul în care, tu personal, trăieşti 
conform cu principiile de viață ale Adevăratului tău eu. 

O altă problemă care apare este foarte concis şi bine 
descrisă în doar câteva cuvinte: 

“Voi, trăiţi într-o lume a lui "ar trebui” şi a lui "ce-ar fi 
dacă”, a spus Merlin. Eu trăiesc în lumea a "ceea ce este". ” 

Marea majoritate a oamenilor trăiesc într-un ipotetic 
viitor, mai direct spus: "într-o iluzie permanentă". 
Apropiindu-te de Adevăratul eu începi să trăieşti prezentul. 
Acea vorba "trăieşte clipa prezentă ca şi cum ar fi ultima" 
devine pentru tine o stare de fapt şi nu doar nişte cuvinte 
frumoase. 

Contradicţia cu lumea derivă din faptul că, în 
majoritatea discuţiilor oamenii îşi dezvăluie propriile păreri 


14 Deepak Chopra, “Calea magului” 

despre "ce-ar fi dacă”, iar tu, care trăieşti prezentul, vrei să 
vorbeşti despre prezent, vrei să trăieşti “aici şi acum”. Şi 
automat, nu prea se mai găsesc subiecte comune de discuție. 

Poți să faci un compromis, să accepţi discuția aşa cum 
este, dar acest lucru te pune în contradicție cu Adevăratul tău 
eu, care “la contactul” cu astfel de presupuneri despre viitor îţi 
creează nişte stări dezagreabile. Şi din păcate SupraEu-l nu ştie 
să facă diferenţa intre o discuţie pe care tu o agreezi şi una pe 
care o tratezi cu indiferență. El îşi manifestă “opinia” despre 
ceea ce recepționează din conştientul tău. 

Şi este foarte greu să-ți “instruieşti” propriul SupraEu 
să accepte astfel de discuţii sterile. 

O altă contradicţie cu lumea de zi cu zi, este succint 
descrisă de întemeietorul unei ramuri de meditaţie, numită 
Vipassana. El zice că: "înaintând pe cale" începi "să te 
detaşezi" de ritualurile si ceremoniile lipsite de formă. 

Dar, dacă ne vom uita în jurul nostru, şi vom face o 
analiză foarte obiectivă, aproape întreaga viață din societate, 
care presupune un cerc mai larg de oameni decât familia 
(colegi de servici, vecini de bloc), este plină de evenimente sau 
activități care pot fi catalogate drept “ceremonii lipsite de 
formă”. 

Apropiindu-te de Adevăratul tău eu începi să "nu mai 
suporţi" manifestările de falsă prietenie ale altora. Multă lume 
declară că nu agreează "pupăturile convenţionale", dar toţi le 
practică (în diverse ocazii) şi le acceptă aşa cum sunt. 
Apropiindu-te de SupraEu nu numai că începi să nu le mai 
agreezi, dar îți provoacă o repulsie, din ce în ce mai mare. 

Având în vedere cele de mai sus, începe (dacă nu eşti 
precaut) un proces de auto-izolare. Chiar dacă "te simţi bine în 
pielea ta", totuşi omul este o ființă socială, care este predestinat 
să trăiască în mici grupuri sau comunități. 

Vocea interioară este o manipulare? 


Cândva, am fost întrebat, de cineva, dacă nu mă simt 
manipulat. Persoana respectivă vedea "vocea interioara", ca pe 
ceva extern ființei umane. Altcineva, cu un alt prilej, pe o lista 
de discuţii, făcea analogie între vocea interioară şi clar-audiţie. 
Sunt două mari diferenţe, clare şi distincte între clar-audiţie şi 
vocea interioară: 

1. în primul rând vocea interioară nu "vorbeşte", nu 
foloseşte cuvinte într-un limbaj articulat 

2. în al doilea rând vocea interioară se percepe ca gând 
şi nu ca senzaţie auditivă, perceptibilă de urechea umană. 

Dar să revenim la manipulare. O să vă dau un exemplu 
practic, trăit chiar de mine. În 1994 am hotărât să-mi schimb 
meseria. Vocea interioară îmi semnala o anumită facultate. 
"Toată rațiunea" zicea Ştiinţe Economice. Toţi cunoscuţii îmi 
ziceau: "dacă tot te-ai hotărât să-ți schimbi meseria, măcar fă o 
treabă ca lumea. Încearcă la Ştiinţe Economice, se caută, se 
plăteşte bine". Vocea era încăpățânată. Am urmat vocea. 
Acum, după 10 ani de muncă în acest nou domeniu pot să spun 
cu siguranță că a fost cea mai bună alegere. Este meseria care 
se potriveşte cel mai bine cu personalitatea mea. Este meseria 
care o fac, dacă nu cu plăcere, măcar cu sentimentul 
neutralității, şi nicidecum cu o "greutate apăsătoare”. 

Dacă urmam indiciile societății m-aş fi simţit 
manipulat. Eram manipulat de societate şi aş fi făcut "din 
mine" ceea ce voia societatea. Dar am preferat să fac "din 
mine" ceea ce am vrut "Eu", ghidat de vocea interioară. 
Înţelegând prin Eu, (cu e majuscul) Eu-l meu superior, 
adevăratul eu, si nu acea "personalitate" creată de societate, în 
anii de educație. 

Marea majoritate a oamenilor urmează nişte reguli 
sociale. Dau admitere la facultățile "la modă", mănâncă ce le 
spune medicina şi medicii, se comportă în societate după nişte 

reguli tot impuse de societate, etc. Oare societatea, cu sistemul 
ei de valori şi credinţe, nu produce asupra noastră cea mai mare 
manipulare? 

Am fost uimit, odată, când cineva s-a exprimat cam în 
felul următor: "am învăţat ca nu trebuie să cumperi ce cumpără 
lumea ci este bine să cumperi ceea ce ai tu nevoie”. Persoana 
avea, la vremea aceea 30 de ani. Câţi oameni nu sunt ca 
persoana în cauză, care cumpără tot felul de lucruri, după care 
le expun prin cameră să vadă lumea că sunt în pas cu moda, în 
pas cu vremurile. Moda celularelor. Câţi oameni au într-adevăr 
nevoie de celular, şi câți nu îşi cumpără numai de dragul de a 
avea celular, sau de a avea ultimul model. Să fim înţeleşi, nu 
critic societatea românească a zilelor noastre, ci vreau să 
înțelegem nişte procese sociale de masă şi să vedem dacă ele 
reprezintă într-adevăr nişte necesități sau sunt doar nişte 
activități la modă. 

În Germania, în vremea în care au apărut celularele, 
s-au înfiinţat şi diverse firme care îți dădeau telefon pe celular 
la ora dorită şi fixată de tine, pentru a purta discuţia pe care o 
solicitai tu. Această practică a fost inițiată de persoane care, 
aflându-se într-un cerc de amici, parteneri, etc. voiau să arate 
cât sunt de importanţi şi ce discuții interesante pot să poarte cu 
terțe persoane sau firme. Asta nu este manipulare din partea 
societății? Faci tu într-adevăr ceea ce vrei să faci? Sau faci, 
ceea ce vrea societatea de la tine să faci? 

Despre suferință 


Suferinţa este un subiect dificil de abordat, nu numai 
datorită gamei foarte largi de evenimente încadrate în această 
categorie, cât relativității perceperii acestora de către diferite 
persoane. 

Anumite evenimente sau activități, care pentru unii 
reprezintă suferință, pentru alţii pot genera o stare de (sa nu-i 
spunem chiar bucurie) echilibru. De exemplu, ideea de 
singurătate. Marea majoritate a oamenilor “nu suportă” să stea 
singuri. Simt nevoia ca cineva să fie alături de ei aproape 
permanent. Pentru aceştia singurătatea este o suferință. Dar 
sunt şi persoane pentru care singurătatea este preferată. Ce-i 
drept, in ziua de azi, sunt foarte rare astfel de persoane. Deci 
pentru ei singurătatea nu este o suferință. 

Toate evenimentele (stările, acțiunile sau procesele) pot 
fi clasificate in funcție de durata lor. Singurătatea este o stare 
de lungă durată. 

Procese cu o durată mei mică, dar care pot genera 
suferință sau plăcere, sunt mai multe. De exemplu, dacă un 
vecin dă sonorul mau tare atunci când casetofonul cântă o 
melodie populară, pentru unii poate fi o suferință pentru alții o 
plăcere. La fel, un anumit ritm de muzică, uneori ne provoacă 
suferință (sau mai bine zis o stare de nervozitate) alteori o 
plăcere. 

Deci această relativitate nu este numai funcţie de la 
persoană la persoană ci şi de la un moment la altul al zilei, la 
aceeaşi persoană, funcție de starea ei interioară. 

Faptul că suferința nu este necesară în procesul de 
evoluţie al omului, precum şi relativitatea unor evenimente, 
funcție de persoana care le trăieşte, este exprimată şi în citatul 
de mai jos: 

"Suferinţa nu este un aspect necesar pentru experienţa 
umană . Nu numai că nu este necesar, ci este şi lipsit de 
înțelepciune, neplăcut şi periculos pentru sănătate. 
iati Vezi tu, suferința nu are nici o legătură cu evenimentele, 
ci cu reacția omului față de ele. 

Ceea ce se întâmplă este, pur şi simplu, ceea ce se 
întâmplă. E cu totul altceva ce simțiți voi faţă de aceasta."!5 

Când ne referim la suferință, nu luăm în considerare 
toate tipurile de evenimente. Nu toate au o cauză influenţabilă 
de ființa noastră. Sunt şi evenimente pur întâmplătoare, şi care 
nu au un impact de lungă durată asupra fiinţei noastre. Sau cu 
alte cuvinte nu sunt determinante în viaţa noastră. 

Ideea de suferință, precum şi cea de libertate, a fost din 
cele mai îndepărtate timpuri abordată în filozofiile lumii. Unele 
curente afirmă că suferinţa este “un dat nativ” al omului, o 
stare de “normalitate”. Altele sunt de părere că suferința a 
intervenit în viața omului în decursul timpului. 


“Din cauză că omul nu a înţeles că poate evolua 
i -2916 
prin fericire, Dumnezeu i-a dat suferința” 


Din citatul de mai sus s-ar putea înțelege că suferința 
produce evoluție. Nu am pretenția că sunt un filozof, nici nu 
“îmbrățişez” un curent filozofic pe baze de gusturi, sau că îmi 
place cum sună anumite idei. Dar am observat, în viața de zi cu 
zi, că persoanelor care se complac într-o stare de comoditate 
(care urmează un proces de stagnare), sunt “scoase” din această 
stare de un incident care le provoacă suferință. Deci, suferința 
este ca o stare care te îndeamnă la “a-ți gândi viața”, trecutul, 
pentru a vedea unde greşeşti şi implicit spre a înțelege cauzele 
care au generat incidentul actual. 


15 Conversatii cu Dumnezeu, vol I - Neale Donald Walsch - Editura For 
you, Bucuresti, pag 98 
'* Autor necunoscut 

Deci: să repetăm, ce este evoluţia spirituală? Este o 
creştere a puterii de înţelegere a vieții. Cum se produce această 
creştere? Prin experienţă..., prin viaţă...., trăind viața. Dar 
bine-înţeles, nu oricum. Dacă stăm numai prin casă, între 
membrii familiei noastre, şi ne uitam la TV, asta nu înseamnă 
că "trăieşti". În acest caz "supravieţuieşti", sau mai bine spus 
"îți mentii în viață corpul fizic". 

O altă activitate mentală curentă, plăcută în marea 
majoritate a cazurilor, este să trăieşti în trecut. Ce înseamnă să 
trăieşti în trecut? Nu are rost să facem aici o pledoarie pentru "a 
nu trăi în trecut”. A făcut-o Osho în una din cărțile sale” "Eu 
insa va zic vouă...". V-o recomand, dacă bine-înțeles vă 
interesează această latură a psihicului uman. 

Ce înțeleg prin a trăi viața? Să nu treacă pe lângă tine. 
Să o simțţi.... să o gândeşti..... să încerci să o înţelegi, să încerci 
să înţelegi mecanismele ei. Discutam odată cu un coleg. Avea 
sub 30 de ani, şi susținea ideea că numai cu mulţi bani poți să-ţi 
faci un concediu minunat. Că fără bani nu poţi avea un 
concediu plăcut. Asta ar însemna un hotel într-o staţiune, cu 
televizor şi frigider în cameră, cu masă la ore fixe, cu apă caldă 
24 de ore din 24, etc. Păi bine, aceste lucruri, sau mai bine zis 
acest confort, îl ai şi acasă. Ce-ţi poate oferi un concediu, în 
aceste condiţii, la munte? Câteva ore de privelişti, mult ozon în 
plămâni... şi cam atât. Ce-ţi poate oferi marea, într-un astfel de 
concediu? Soare, bronz, nisip (în toate hainele) şi (dacă eşti 
puţin nebunatic) o discotecă. O să fac imprudenţa de a pune o 
amprentă mai personală asupra acestui capitol. Mă consider o 
persoană libertină în concepții şi mai ales în ceea ce priveşte 
concediile de odihnă. Odihna, pentru mine, nu este o stare de 
inactivitate, ci ea implică anumite activităţi care nu pot fi făcute 
într-o viaţă cotidiană. Îmi iau cortul, rucsacul, banii şi plec. 
Fără mâncare asigurată, fără apă caldă zilnică, ce să mai zic de 
TV? Ei şi? Dintr-un astfel de concediu vin "mult mai bogat". Şi 


17 “Eu insa va zic vouă...", Editura Sapientia, Bucuresti, 2003 

această bogăţie nu este dată doar de multitudinea de impresii 
(vizuale sau auditive) pe care am reuşit să le culeg în timpul 
excursiei. O altă latură a unei astfel de experienţe constă în 
paşii făcuţi pe calea auto-cunoaşterii. Inerent, într-o astfel de 
inițiativă, vei fi confruntat cu fel de fel de probleme, pe care va 
trebui să le rezolvi. Teoretic, fiind în concediu, veţi dori să nu 
mai fiți asaltaţi de probleme, vreţi să vă relaxaţi, să va odihniti. 
Dar de data asta sunt altfel de probleme, şi nu aveți nici un 
termen de rezolvare impus de un şef ne-înţelegător. 

Dacă veţi face vreodată o astfel de încercare, şi vă veţi 
gândi tot timpul că nu ar fi trebuit să faceți o asemenea 
incursiune, fiind însoțit de atâtea lipsuri, nu ați realizat nimic. 
Plecaţi si încercaţi sa trăiţi noua experiență. Ce înseamnă să-ți 
faci rost de mâncare. Ce înseamnă să-ţi fie foame din cauza că 
nu găseşti pâine la magazine. Dacă aveţi curajul unui astfel de 
concediu, când veniți înapoi, fiți sinceri cu dvs. şi comparaţi 
cele doua situaţii. Când experiența de viaţă a dvs. s-a îmbogățit 
mai mult? Într-un astfel de concediu, de hoinar, sau în 
concediile în care ați avut tot confortul, trebuind doar “să 
întinzi mâna” pentru a avea tot ce îţi doreşti. 

Mulţi vor zice ca acel concediu la hotel a fost mai 
frumos, mai relaxant, mai odihnitor. Dar eu nu v-am întrebat 
care v-a plăcut mai mult, ci "care din ele v-a mărit experienţa 
de viaţă" şi încrederea în sine. O să spuneți că nu vă interesează 
experiența de viață, că vă place să gustați plăcerile vieții. Da! 
veți gusta plăcerile, dar riscaţi să deveniți un tip comod, fără o 
personalitate conturată în jurul unei încrederi în forţele proprii. 
Şi nu uitaţi, că din cele mai vechi timpuri, oamenii au fost de 
acord că "cea mai folositoare şcoala este şcoala vieţii”, ci nu 
aceea a cărților, sau a discuţiilor cu prietenii. 

Am plecat de la ideea de suferință şi am ajuns la 
dezbateri patetice despre concediu. Există totuşi o legătură: 
experienţa de viaţă - care în final se regăseşte într-un alt nivel 
de înţelegere a vieţii. Să o luam pas cu pas, dar de la coadă la 

cap: care este scopul: evoluția vieţii. Care sunt mijloacele? 
Suferinţa (zic unii, din ziua de azi), fericirea (ar zice alţii, dar 
puţini). Care sunt activitățile preferate ale omului zilelor 
noastre atunci când vrea să-şi ofere nişte clipe de “fericire” 
(sau mai bine zis: o stare de confort, o stare de plăcere)? Îşi 
face visuri, povesteşte ce frumos a fost în trecut. Nu este 
interesat să desfăşoare anumite activități sau acțiuni care să-i 
mărească experiența de viață. Practic, am putea spune ca e un 
om mort (aşa zicea şi Osho: "omul moare pe la 30 de ani, şi 
este îngropat la 70". Este vorba de aceeaşi carte ca mai sus). 

Osho a fost prea dur în exprimarea lui, dar dacă ne 
gândim bine, un astfel de om ajunge la plafonare, la o stare de 
blazare. Nu mai învaţă nimic. Unele persoane care se ocupă cu 
terapii naturiste, precum şi statistici efectuate de cadre 
medicale, au observat că boala de cancer este mult mai 
frecventă la persoane care stagnează, care nu mai învață nimic 
nou. Poate vi se pare ciudată legătura: dacă nu mai înveţi ceva 
nou, să apară cancerul. Învăţarea se referă la memorie, la 
inteligenţă, iar cancerul este o boala a celulelor. O posibilă 
explicaţie ar putea fi următoarea: în procesul învăţării sunt 
antrenate o multitudine de "subdiviziuni ale organismului 
uman", printre care şi sistemul nervos. Nu mă refer aici la 
învățarea din citit, sau povestit, ci la o "învăţare senzorială", 
bazată pe acele componente ale sistemului nervos care preiau, 
transformă si transmit excitaţiile exterioare spre sistemul 
nervos central. Odată cu ne-utilizarea acestor “traiecte 
energetice”, ele tind să se atrofieze, să nu mai funcționeze la 
parametrii normali. lar celulele sunt private de un flux 
energetic, regenerator. Dar deja subiectul depăşeşte cadrul 
acestei cărţi despre vocea interioare. 

Chiar şi un concediu "la hotel" ne poate provoca un 
proces de învăţare, sau mai bine zis de meditare. De exemplu, 
mergând într-o plimbare prin pădure vezi un muşuroi de 
furnici. Din păcate, omul zilelor noastre ar trece pe lângă el 

gândindu-se la ceea ce le va da restaurantul hotelului de 
mâncare la masa de seară. V-aţi pus vreodată problema că omul 
este una dintre puţinele vieţuitoare care îşi cultivă mâncarea 
(mai există nişte specii de animale mici, dar sunt rare)? 
Furnicile, ele adună mâncare. De unde o iau? Nu o cultivă. O 
să spuneţi că o iau din cultura care o face omul. Probabil aţi 
auzit de acele termite din junglă. Acolo nu sunt oameni care 
cultivă. 

Nu vreau să mă înțelegeți greşit. Spunând cele de mai 
sus nu vreau să sugerez un îndemn la a nu ne mai cultiva 
mâncarea. Vreau doar să observăm şi să înțelegem anumite 
procese din natură. 

Omul merge prin pădure şi inspiră aerul, dar nu vede 
viața din jurul lui. Dacă ați vedea viaţa aţi vedea un proces 
interesant. Anumite specii se hrănesc cu altele. Animalele 
mănâncă plante, oamenii mănâncă animale. Dar plantele 
"mănâncă" raze de soare şi substanțe minerale (practic materie 
la un nivel inferior de evoluţie, de organizare). 

Suferința? Suferinţa în sine nu produce evoluție. Poţi să 
suferi şi să dai vina pe noroc. Nu ai noroc, şi gata. Câţi oameni 
care suferă îşi pun problema ca suferă din cauza lor, şi câți din 
ei încearcă să reducă aceasta suferință prin măsuri (eforturi) 
personale, cunoscând, mai întâi, cauzele care au generat acea 
suferință. 

Cum văd eu suferința? SupraEu-l "are nevoie de viață", 
el vrea să trăiască, să înveţe noi principii de viaţă, bazate pe o 
cunoaştere a realității. El nu vrea "imaginații", "visări" asupra 
unui ipotetic viitor. El vrea să trăiască acum, nu în trecut sau în 
viitor. Şi atunci Adevăratul eu suferă. Această suferință este 
automat dirijata spre ego, spre conştientul persoanei în cauză, 
ca un semnal că ar trebui să schimbe ceva în viaţă. Poate o să 
vi se pare ceva diferit cu cei bolnavi şi care suferă. Majoritatea 
dau vina pe doctori, afirmând că ei sunt incapabili să-i vindece. 
Dar câţi şi-au pus problema că boala poate fi o urmare a 

atitudinii lor greşite asupra vieţii (mă refer aici atât la 
"obiceiuri alimentare" cât şi la atitudini psihice, emoţionale). 

Să rezum într-o frază. După părerea mea, suferința este 
un semn din partea Adevăratului eu că ceva este greşit în 
sistemul nostru (individual) de valori, în atitudinile noastre 
asupra vieții. 

Primii paşi spre vocea interioară 


Cineva, care încerca să ajungă la vocea interioară, s-a 
exprimat, într-un anumit context, "că se forţează să asculte 
vocea interioara". 

Prin fortare nu se realizează nici un pas. Sau mai bine 
zis "nu acesta este începutul". Aşa cum am mai spus, această 
carte nu se vrea a fi un ghid spre vocea interioară. Nu poate să 
fie un ghid. Oricât de facilă ni se pare această modalitate de a 
comunica unii cu alții: scrisul, ea are nişte limite. Şi încă nişte 
limite destul de mari. 

Totuşi voi încerca să prezint nişte “aspecte ale 
începutului” în scopul de a vedea că nu este greu şi că este o 
cale accesibilă oricui. Fără să faci sacrificii deosebite, 
renunțând la anumite beneficii sau “conforturi” pe care ni le 
oferă o viață trăită în mijlocul societății moderne. 

Pentru a înţelege mai bine o să încerc o comparaţie cu o 
orchestră muzicală. Să zicem că sunteţi la un concert. În 
orchestră sunt: viori. piane, violoncele, saxofoane, tromboane, 
etc. Dar la un moment dat vreți să ascultați doar o anumită 
vioară. Sunt de acord, frumuseţea unui concert este dată de 
suma instrumentelor muzicale dar; aşa vreţi de data asta: să 
ascultați doar o singură vioara şi una anume. Într-o prima fază 
“vă concentrați, vă forțați”, să prindeţi doar acordurile acelei 
viori. Aveţi oarecare rezultate. Parcă, în urechile dvs, acea 
vioară, are nişte acorduri mai puternice. Dar totuşi sunt multe 
"bruiaje". Celelalte instrumente cânta şi ele la fel de tare. De 
multe ori, sunetul viorii, este acoperit de sunetele altor 
instrumente. Uneori, parcă nici nu mai auziți vioara, aşa tare 
cântă celelalte instrumente. 

O altă metodă ar fi să încercaţi să determinaţi vioara să 
scoată sunete mai pronunțate. Dar, şi această variantă are 
limitele ei. Vioara nu poate emite sunete prea tari. Atât poate 
ea, de tare, "să strige”. 

A treia metodă, dar şi cea mai eficientă, ar fi să 
încercați să determinaţi celelalte instrumente să-şi scadă 
volumul. Aici comparaţia se opreşte. În cazul unei orchestrei 
sunt slabe şanse. Dar în cazul în care considerați că orchestra 
este chiar mintea dvs., gândurile care va cuprind, ideile care vă 
acaparează, rezultatul este evident. 

Întotdeauna aţi auzit vocea interioară, dar "spusele" ei 
au fost acoperite de "gălăgia" celorlalte gânduri. Primii paşi ar 
fi să încercaţi să micşorați "puterea" celorlalte gânduri, sau mai 
bine zis: să minimizaţi puterea dorințelor. 

Spre ce ne îndrumă vocea interioară 


Aşa cum am spus cu mai multe ocazii, pe parcursul 
cărţii, vocea interioară ne dă acele sfaturi care să ne ducă spre o 
stare stabilă de echilibru interior. Bineînţeles, acest echilibru 
interior este bazat şi pe nişte factori exteriori. 

Să facem în acest sens o comparaţie: să comparam 
ființa umană cu prelata unui circ. Ştiţi cum arata “o sală” de 
circ. Este “un cort conic” foarte, foarte mare. Pentru a căpăta 
stabilitate, el este ancorat cu diverse frânghii de nişte cuie 
(pitoane) bătute în pământ. 

Factorii exteriori, de care vorbeam mai sus, îi putem 
compara cu frânghiile cu care cortul este “agăţat” de anumite 
“puncte de sprijin” exterioare lui. De ce nu facem comparaţia 
cu pitoanele bătute în pământ? Pentru că acestea au propria lor 
stabilitate iar dacă noi le vom lua ca puncte de echilibru 
propriu, riscăm să dezvoltăm în ființa noastră ataşamente, care 
în loc să ne conducă spre echilibru, vor avea efect contrar. 

lar această idee, de a ne desprinde de ataşamentele 
noastre nu este nouă. Ea se găseşte menţionată sub diferite 
denumiri si definiţii în majoritatea curentelor filozofice (nu am 
vrut să spun căi spirituale) din cele mai vechi timpuri. 

De exemplu, un anumit oraş în care locuieşti, sau o 
anumită casă. La un moment dat se poate ivi o ocazie să poată 
fi schimbat. În mod normal ar fi trebuit să spun: “trebuie să 
găseşti în tine acea putere de caracter, să te rupi de 
ataşamentele create, şi să faci pasul următor“. Dar asta 
presupune nişte ataşamente deja formate. Important este să nu 
creăm astfel de ataşamente, sau dacă ele există, să încercăm să 
ne desprindem de ele, înainte de a fi puşi în situația de a ne 
despărți de aceste lucruri sau fiinţe. 

Starea de echilibru poate fi definită, cu alte cuvinte, ca 
fund “mulţumit cu ceea ce ai”. Dar asta nu înseamnă să te 
mulțumeşti cu ceea ce ţi-a dat viaţa, sau familia, la un moment 

dat. Nu trebuie “să te forțezi” să fii mulțumit cu ceea ce ai. 
Trebuie să începi să cauţi tot ceea ce ai nevoie şi să ajungi la o 
stare de “mulțumire interioară”. Nu trebuie “să stai cu mâinile 
în sân” şi să fii mulțumit cu starea prezentă. Această mulțumire 
trebuie “să vină din tine”, nu este ceva rațional. Chiar dacă o 
altă persoană nu ar fi mulțumită cu ceea ce ai tu, cu ceea ce ai 
realizat tu, important este ca “tu să fu mulțumit”. 

Un termen des utilizat în ziua de azi: “X este un om 
realizat”. Care este etalonul pentru a determina daca cineva 
este sau nu realizat? În zilele noastre “realizarea” presupune: 
partener de viaţă, casă, maşină, servici bun (adică salar mare), 
copii, televizor cu ecran plat, etc. Dacă observăm, numai 
lucruri materiale, nimic psihic. Oare important este să ai un 
partener de viaţă sau să ajungi cu acel partener la o convieţuire 
liniştită? 

Oare este important să câştigi mulți bani, sau să ai un 
loc de muncă care îți aduce o mulțumire interioară? 


Inscripţie pe-o casă nouă, 
Lucian Blaga 
Toate stau la locul lor, 
stă păianjenul în plasă 
ca-ntr-o lume de mătasă. 
Nu-l încearcă nici un dor 
din ocolul lui să iasă. 


Toate stau la locul lor: 
piatră, floare şi ulcior, 
vatră şi amnar şi iască, 
Asta-i legea tuturor: 
Zări să-şi facă din pridvor, 
să se simtă bine-acasă. 

Aceasta poezie a lui Lucian Blaga, chiar dacă într-un 
mod metaforic şi relativ simplist, exprimă cel mai bine şi 
concis ceea ce vrea vocea interioară de la noi. Ea vrea "să ne 
simţim bine acasă". Să ne simțim bine cu noi înşine...... Odată, 
o persoană cu care discutam, a definit foarte bine un astfel de 
om care "şi-a cunoscut Supra-eu-l" şi se ghidează după vocea 
interioară: "se simte bine în pielea lui”. 

Mulţi oameni au aceasta tendinţă, de a nu se simți bine 
în pielea lor. Adică vor ceva mai mult.... mai vor ceva.... simt 
ca le lipseşte ceva. Această stare, de a-ți lipsi ceva, îţi este 
"imprimată" de eu-l tău superior. Mai bine zis, eu-l tău superior 
vrea să-ţi semnaleze faptul ca "trebuie să-l cunoşti", că trebuie 
"să te cunoşti pe tine însuţi”. 

O să comit o mică abatere, de la ideea capitolului, şi o 
să vorbesc mai întâi despre altă idee. În fraza de mai sus, o să 
vi se pară că sunt două lucruri separate: 

1. să-ți cunoşti SupraEu-l, 

2. să te cunoşti pe tine însuți. 

Dar nu este aşa. Este vorba de acelaşi lucru, general 
exprimat: "Să te cunoşti pe tine însuţi”. Ce se înţelege prin 
"tine însuţi"? Fiinţa umană este compusă, ca să zic aşa, din mai 
multe "elemente": corpul fizic, corp energetic, sentimente, 
trăiri, gânduri, Eu-l superior, etc. Filozofiile orientale definesc 
omul ca fiind compus din corp fizic, corp astral (compus din 
sentimentele , trăirile noastre, etc.), corp mental (gândurile, 
concepţiile de viaţă, etc.), corp cauzal (SupraEu-l individual). 
Nu vă legaţi de cuvinte, important este să înţelegeţi ceea ce 
desemnează un cuvânt, nu cuvântul în sine. 

În această carte am folosit termenul de "ființă umană" 
pentru a desemna tot "ansamblul" care compune un om, tot 
ansamblul corpurilor lui. 

Să revin la ideea capitolului: mulți oameni simt în 
conştient acel mesaj al SupraEu-lui, de "a-l cunoaşte", printr-o 
stare de "ne-împlinire" (e greu să defineşti exact starea care o 

"recepționează" conştientul.... ea poate fi diferită de la persoană 
la persoană). Marea majoritate a oamenilor, simțind această 
stare, încearcă să o anihileze, sau cu alte cuvinte, să-şi satisfacă 
aceasta "nevoie de împlinire" prin obţinerea unor lucruri din 
afara fiinţei lor. Mulţi încearcă să obțină lucruri materiale: casă, 
maşină, piscina, etc. Alţii încearcă să obţină lucruri, să zic aşa, 
mai spirituale: stima celor din jur, etc. Sau încearcă să-şi 
găsească "un suflet pereche" cu care să împartă necazurile şi 
bucuriile vieții. 

Dar, această stare nu va înceta decât atunci când ajungi 
să te cunoşti pe tine, când ajungi să te cunoşti ca un "tot 
unitar", să-ți cunoşti "întreaga ta ființă". 

Vocea interioară şi alimentația 


După cum am văzut într-un capitol precedent, 
organismul uman este un sistem biologic deschis. Acest lucru 
presupunând un schimb de substanță cu mediul exterior. 
Alimentele, hrana de zi cu zi, reprezintă tocmai această 
substanță. 

În altă ordine de idei, organismul uman va căuta să 
ajungă la o stare de echilibru, iar alimentele reprezintă una din 
componentele care va duce la această stare. Organismul uman 
are capacitatea de a se auto-analiza şi de a determina singur ce 
fel de substanţe alimentare are nevoie pentru a se echilibra. 

În consecință el va transmite conştientului omului 
necesităţile lui. Uneori nevoile organismului sunt percepute de 
conştientul uman, direct, prin ”pofta” de a mânca anumite 
alimente, care conţin acele substanțe de care organismul are 
nevoie. Dar, de cele mai multe ori, aceste nevoi sunt transmise 
prin “gustul” anumitor alimente (nu întotdeauna simțim nevoia 
să mâncăm mere, friptură, etc., ci, deseori simţim nevoia de 
ceva acru, sau ceva sărat). 

Aceste gusturi sunt: acru, amar, dulce, sărat, iute, etc. 
Medicina actuală neglijează importanţa gustului şi pune accent 
pe substanţele chimice conţinute de alimentele mâncate. 

Nu tot ceea ce înghițim este utilizat de organismul 
uman. După ce au fost mestecate în cavitatea bucală şi apoi 
înghițite, alimentele parcurg un şir foarte amplu de modificări 
şi descompunerii, până ajung să fie asimilate de organismul 
uman. În tot acest proces ele parcurg un traseu bine definit şi 
delimitat de tubul digestiv. De-a lungul acestui drum ele sunt 
“atacate” de diverse sucuri şi enzime secretate de unele glande 
ale corpului uman. 

Deci, alimentele se vor afla mai întâi sub acțiunea de 
descompunere sub acţiunea unor substanţe secretate de 
organismul uman. 

Pe de altă parte, în organismul uman (sau mai bine zis 
în sângele care vascularizează tractul digestiv) pot pătrunde 
doar anumite substanţe care pot străbate pereţii (membranele) 
tubului digestiv. 

Restul de substanţe, care nu au putut fi descompuse de 
sucurile digestive, sunt eliminate prin procesul de excreție. 

Nu sunt importante alimentele pe care le mâncăm ci, 
doar acelea dintre ele pe care organismul uman este capabil să 
le descompună până în stadiul de substanţe simple, asimilabile 
de membranele intestinului. 

Deci, organismul ne va comunica să mâncăm acele 
alimente care vor fi descompuse în tractul digestiv şi absorbite 
în sânge. Organismul poate determina cu precizie aceste 
alimente deoarece “ştie foarte bine” ce enzime poate secreta şi 
în ce cantitate. 

În primul rând, “calculele” organismului se bazează pe 
necesităţile lui, având în vedere consumul de energie la care a 
fost supus. Calculele, pe bază de calorii, recomandate de 
medicina contemporană, ţin cont doar de consumul sistemului 
muscular şi de metabolismul bazal de a asigura o temperatură 
constantă de 37 grade, în tot organismul. Aceste calcule nu țin 
cont de un “consum nervos” de care, din nefericire, omul 
modern are parte din ce în ce mai mult, prin stresul cotidian. 

Medicina contemporană clasifică substanţele alimentare 
în mai multe categorii: glucide, proteine, lipide, vitamine, 
enzime, oligo-elemente, etc., şi recomandă consumul acestora 
în diferite cantităţi, calculate pe baza unor formule care ţin cont 
de diferiți factori. 

Indiferent de ce teorie este adevărată, asupra apariției 
omului pe Pământ (creaționistă sau evoluționistă), ființa umană 
dispune, în cavitatea bucală, de nişte papile gustative care au 
capacitatea să simtă “gustul” mâncării, nu glucidele, proteinele, 
etc. Dacă acestea erau mai importante, decât gustul alimentelor, 
oare omul nu era înzestrat cu anumiți senzori care să le 

determine calitatea şi cantitatea din masa de alimente 
mestecate? 


' 


“Se crede prea adesea că "organismul ştie ce-i trebuie" 
şi că înclinația către o mâncare sau o băutură este un mperativ 
cu rădăcini respectabile în înțelepciunea organismului (n. a. - 
Marele fiziolog american W. B. Cannon şi-a expus concepția 
despre homeostazie într-o carte întitulată "înțelepciunea 
corpului”). Această ipoteză poate fi totodată argumentată şi 
contra-argumentată prin constatările zilnice sau 
experimentale.” 


“Trupul se vrea antrenat, prin gimnastică, mişcare, 
Realmente de folos - pentru el, sunt meditare. 
Și regimul de hrănire, tot de el e stabilit, 


PN o stelle 
Dacă stăm să-l ascultăm, când suntem cu el, Uniţi.” 


15 Victor Săhleanu, “Omul şi alimentaţia”, Colecţia “Orizonturi”, Bucureşti, 
1977, pag 215 

'9 Ilie Cioara, "Cunoasterea lui Dumnezeu prin cuvinte potrivite”, Editura 
Hermes, Bucuresti, 2003, pag. 44 

Alte menționări ale vocii interioare 


După cum probabil aţi observat, această carte nu are 
bibliografie. Şi chiar dacă o să fie interpretată ca o lipsă de 
modestie, o să fac afirmația că ea se bazează pe experiența 
autorului. 

Dacă pe parcursul citirii vi s-a părut că recunoaşteți 
anumite idei găsite în alte scrieri, asta nu însemnă că au fost 
copiate din acele surse. Pur şi simplu, şi pe mine m-au mirat 
anumite coincidenţe dintre concluziile la care am ajuns, ghidat 
de vocea interioară, şi alte “învățături spirituale”. 

În acest sens trebuie să remarc faptul că “sistemul de 
valori” la care am ajuns datorită vocii interioare, se apropie cel 
mai mult de învățăturile şcolii sufite, descrise în puţinele cărți 
traduse în limba română, a lui Inayat Kahn. 

În altă ordine de idei aş menţiona cărţile lui Pavel 
Coruţ. În toate cărţile SF, din seria Octogonul în acţiune, 
personajul principal, Varain, este “ajutat” de un înger veghetor. 
Acest “înger” are exact aceleaşi forme de manifestare ca şi 
vocea interioară. 

Pentru a elimina unele confuzii sau interpretări greşite, 
vreau să fac următoarele precizări. Varain este un simplu 
personaj din nişte cărți SF. Important este că “prin el”, dl. 
Coruţ descrie un proces real, şi anume manifestarea, hai să-i 
spunem de această dată, celui de al 6-lea simţ — un simţ al 
pericolului. Prefer, în acest context, să-l numim aşa, deoarece 
îngerul veghetor a lui Varain îşi face simțită prezenţa în situații 
critice a personajului. 

Au fost multe persoane cărora, spunându-le asemănarea 
între îngerul lui Varain şi vocea mea interioară, au emis ideea 
că “mă cred Varain”. În sensul că aş putea crede într-o 
substituire între acest personaj şi persoana mea. 

Este o idee total lipsită de baze reale. Nu am nimic 
comun cu acest personaj. M-a surprins şi pe mine această 

asemănare, şi asta chiar din prima carte a d-lui. Coruţ, “Careul 
cu cinci aşi”. 

În această carte este descris procesul prin care Varain 
“intră în contact” cu îngerul veghetor. Apare, într-un mod 
metaforic, aceeaşi idee de bază de date universală. 

O altă menționare, care are importanță prin faptul că se 
specifică foarte clar ideea că “nu se aude” o voce, ci este mai 
mult un impuls, o pornire lăuntrică, este şi următorul fragment: 

“Aşadar au pornit la drum. O prietenă pe care Jan a 
vrut să o viziteze în Sedona, mai era în acea perioadă încă la 
părinții ei in L.A., vrând să plece dimineaţă pentru a fi 
punctuală la sosirea lui la Phoenix. Însă în mijlocul nopții ea 
s-a trezit şi a avut impulsul de a pleca imediat spre casă. Aşa 
ceva nu mai făcuse niciodată. De zece ani mergea regulat la 
părinții lui şi se întorcea dimineaţa (o călătorie de 10 ore spre 
Sedona). Dar ea şi-a ascultat vocea interioară şi a plecat la 
miezul nopţii. Dimineaţa, când au ajuns cu toții la destinaţia 
lor, ei au ştiut apoi de ce şi-au amânat planurile inițiale - în 
acea dimineaţă a existat cel mai mare cutremur din L.A. 

Va puteți imagina uimirea lor! Dar acest incident le-a 
arătat tuturor ca sunt conduşi perfect, dacă se şi lasă conduşi. 
Vocea interioară valorează de o mie de ori mai mult decât un 
zbor ieftin sau gândirea logica. 

Pentru soţia lui Peter şi pentru el, pentru prietena lui 
Jan, Alana şi pentru el însuşi aceasta era răspunsul la toate 
întrebările, şi anume, ce se va întâmpla într-un caz de urgenţă. 
Exact aşa cum s-a lăsat conduşi în timpul acestui cutremur şi 
cum şi-au urmat vocea interioară, la fel se va întâmpla si când 
va exista o nenorocire în Germania sau în alta parte.” 

Observaţi, în fragmentul de mai sus, aceeaşi “tendință” 
a vocii interioare de a-şi face prezența, mult mai pregnant, în 


2 Jan Van Helsing, “A treia planeta, al treilea razboi, al treilea mileniu”, 
Editura Samizdat, 1999, pag 282 

situații în care ființa umană este pusă în pericol. Interesant de 
remarcat este utilizarea aceleiaşi definiții de “voce interioară”. 

Chiar şi în următorul fragment, scris de Ouspensky, este 
scoasă în evidentă aceeaşi trăsătură, de această dată, a 
Adevăratului eu, de a-şi face simțită prezenţa şi îndrumările, în 
cazurile dificile în care se află ființa umană. Menţionez încă o 
dată că vocea interioară este “forma de manifestare” a 
Adevăratului eu. Cu alte cuvinte, vocea interioară, este 
mijlocul prin care Adevăratul eu, comunică conştientului 
intențiile şi îndrumările lui. 

Practic, scopul final al întregii învățături, aduse în 
occident de Gurdjieff (A patra cale), este “aducerea la 
suprafața” conştiinţei a Adevăratului eu. Sau, aşa cum 
întemeietorul ei defineşte, “distrugerea” micilor eu-ri ale 
personalităţii şi înlocuirea lor cu trăsăturile “Esenţei” fiecăruia 
dintre noi. 

“Nu este o încredere în sine în sensul obişnuit al 
cuvântului. Din contra, este mai mult o încredere în lipsa de 
importanță şi de semnificaţie a sinelui, acel sine pe care-l 
cunoaştem în mod obişnuit. Dar, am credinţa că dacă mi s-ar 
întâmpla ceva teribil, ca atâtor prieteni în anul trecut, atunci 
nu eul obişnuit, ci un alt eu interior va şti să se arate la 
înălțimea situaţiei. G. mă întrebă acum doi ani dacă n-am 
simțit în interiorul meu prezența unui nou eu şi i-am răspuns 
că n-am simţit nici o schimbare. Acum, i-aş fi răspuns altfel. Şi 
pot să explic cum se produce această schimbare. Nu se 
produce dintr-o dată şi nu este o schimbare care să cuprindă 
toate momentele vieții. Viaţa îşi urmează cursul obişnuit, cu 
toate aceste eu-ri mici şi stupide, cu excepția câtorva care 
mi-au devenit deja insuportabile. Dar dacă ar interveni un 
eveniment important care ar cere încordarea fiecărui nerv, 
atunci ştiu că aş putea face faţă, nu cu acest mic eu obişnuit, 
care vorbeşte acum, şi care poate fi intimidat, nici cu unul 
asemănător, ci cu un altul, un mare eu, pe care nimic nu ar 

putea să-l înspăimânte şi care ar fi pe măsura oricărui 
eveniment. Nu pot sa-l descriu mai bine. Dar pentru mine este 
un fapt. lar acest fapt este legat net de acest "lucru cu sine”. 
Cunoaşteți viața mea şi ştiţi că nu eram omul care să se lase 
înspăimântat de prea multe lucruri, de ceea ce, interior şi 
exterior, înspăimântă de obicei oamenii. Dar vorbeam acum de 
o stare diferită, care are un gust diferit. De aceea ştiu pentru 
mine însumi că această nouă încredere nu este doar fructul 
unei vaste experienţe de viaţă. Este rezultatul acelui lucru cu 
mine însumi pe care l-am început acum patru ani."”! 

Se observă, mai sus, alte două caracteristici importante 
ale Adevăratului eu 

1. schimbarea conştientă a micilor eu-ri cu Adevăratul 
eu nu se produce brusc. Este un proces de lungă durată. Şi aici 
este important rolul vocii interioare. Ea ne arată acțiunile şi 
deciziile care trebuie luate în viață astfel încât această 
schimbare să se realizeze cât mai repede şi cu eficacitate 
maximă, 

2. această schimbare “nu cuprinde toate momentele 
vieții”. Am putea face aici referire la ceea ce filozofia modernă 
numeşte “liber arbitru”. Oricând, în orice moment al zilei, 
ființa umană beneficiază de libera alegere a “ceea ce vrea în 
viață”. Adevăratul eu, sugerează doar acele decizii sau opțiuni 
care sunt mai avantajoase ființei umane. 

Poate unii dintre cititori vor crede că termenul de 
“schimbare”, folosit de Ouspensky, ar putea însemna o 
“depersonalizare” sau o “spălare de creier” adică, într-un fel 
să-ți pierzi integritatea. Subliniez, încă o dată, acest proces de 
“schimbare” presupune, într-adevăr, o modificare a 
concepțiilor şi principiilor de viață, dar nu este nimic impus 
(sub egida “crede şi nu cerceta”) ci, dimpotrivă, ego-ul tău va 


” P, D. Ouspensky, “În căutarea miraculosului”, Editura Prior Pages, 
Bucuresti, 1995, vol. II, pag. 230 

putea asimila noile principii de viață, doar atunci când le vei 
înțelege. 

Tot din aceeaşi expresie: “nu cuprinde toate momentele 
vieţii”, putem trage concluzia că sistemul de valori al 
Adevăratul eu, nu presupune o viaţă total schimbată, fiind 
realizată prin retragerea din lume, ci doar anumite momente, 
când pot fi luate decizii vitale. 

Viaţa trăită în lume, fără reguli stricte (mai mult sau 
mai puţin ritualice) şi învățături spirituale este succint descrisă 
in fragmentul de mai jos. 

“Cei care urmează calea obiectivă trăiesc pur şi 
simplu în mijlocul vieţii. Ei sunt aşa numiţi oameni de treabă. 
Pentru ei nu este nevoie de metode sau sisteme speciale, 
bazându-se pe învățături intelectuale sau religioase obişnuite, 
pe morală obişnuită, ei trăiesc în acelaşi timp conform 
conştiinţei lor. Nu fac neapărat prea mult bine, dar nu fac rău. 
Câteodată se întâmplă sa fie oameni destul de ne-educați, 
simpli, dar care înţeleg foarte bine viața, care au o justă 
evaluare a lucrurilor şi un punct de vedere just. Şi bine-înţeles, 
ei se perfecționează şi evoluează. Dar calea lor poate fi foarte 
lungă şi cu multe repetări inutile.” 

Nu trebuie să confundăm “calea obiectivă” cu viaţa 
omului obişnuit. Chiar dacă, din citatul de mai sus, nu rezultă 
în mod direct acest lucru, există o mare diferență. Cei ce 
urmează calea obiectivă au, în viaţă, un scop bine definit (al 
cunoaşterii de sine), nicidecum satisfacerea plăcerilor. 

Din păcate acest mod de a trăi în lume, fără a urma o 
învățătură spirituală bine închegată la nivel rațional, duce 
inevitabil şi la anumite greşeli, în sensul că mesajele vocii 
interioare (în limbajul gândului) pot fi eronat “traduse” în 
limbajul matern. Dar acesta erori pot fi reduse până la 
dispariție printr-un antrenament şi o atenție corespunzătoare. 


” P, D. Ouspensky, “În căutarea miraculosului”, Editura Prior Pages, 
Bucuresti, 1995, vol II, pag. 209 

